MORONI TSAPTER 7\nSarong imbitasyon na maglaog sa kapahingaloan nin Kagurangnan--- Magpangadye na igwang tunay na katuyuhan--- An Espiritu ni Cristo makapagtaguyod sa mga tawo na makakaaram nin marhay sa maraot--- Si Satanas naghihikayat sa mga tawo na isikwal si Cristo asin gumibo nin maraot--- An mga propeta nagpapatotoo sa pag-abot ni Cristo--- Sa paagi nin pagtubod an mga milagro nangyayari asin an mga anghel nagmiministro--- An mga tawo dapat na maglaon para sa daeng kasagkorang buhay asin magkadarayupot sa pagkamoot sa kapwa-tawo.\nAsin ngonian ako, si Moroni, nagsurat nin kadikit kan mga tataramon kan sakuyang ama na si Mormon, na saiyang pinagsasabi an mapanungod sa pagtubod, paglaom, asin pagkamoot sa kapwa-tawo; nin huli ta sa arog kaining manera siya nagtaram sa mga katawohan, habang siya nagtutukdo sainda sa laog nin sinagoga na saindang pinagtugdok para sa lugar nin pagsamba.\n2 Asin ngonian ako, si Mormon, nagtataram sa saindo, sakuyang mga namumutan na mga katugangan; asin ini nin huli sa grasya nin Diyos an Ama, asin kan satuyang Kagurangnan na si JesuCristo, asin an saiyang banal na katugunan, nin huli sa regalo kan saiyang pangapudan sa sakuya, na tanganing ako pinagtaw-anan nin permiso na makapagtaram sa saindo sa oras na ini.\n3 Kun baya, ako magtataram sa saindo na yaon sa laog nin simbahan, na iyo an matuninong na mga parasunod ni Cristo, asin na igwang nakamtan nin sarong tamang paglaom na kun saen kamo makakalaog sa kapahingaloan nin Kagurangnan, magpoon sa panahon na ini asin sa maarabot pa sagkod na kamo magpapahingalo na kaiba niya sa langit.\n4 Asin ngonian mga katugangan ko, ako minahusga kan mga bagay na ini sa saindo nin huli kan saindong matuninong na paglalakaw kaiba an mga kaarakian nin mga tawo.\n5 Nin huli ta ako nakagiromdom sa tataramon nin Diyos na nagsasabi na sa paagi kan saindong mga gibo kamo makakamidbid sainda; nin huli ta kun an saindang mga gibo magin marhayon, kaya sinda marahayon man.\n6 Nin huli ta hilnga, an Diyos nagsasabi na an sarong tawo bilang sarong maraot dae makakagibo nin bagay na marahayon; nin huli ta kun siya nagdudulot nin sarong regalo, o nagpapangadye sa Diyos, laen lang kun siya naggigibo kaini na igwang tunay na katuyuhan ini mayong kamanungdanan saiya.\n7 Nin huli ta hilna, ini daeng pinagbibilang sa saiya na sarong pagkamatanos.\n8 Nin huli ta hilnga, kun an sarong tawong maraoton na nagtatao nin sarong regalo, saiyang pinagigibo ini na may kulog nin boot; kun baya ini pinagbibilang sa saiya na garo man sang yaon saiya an regalo; kun baya siya pinagbibilang na maraot sa atubangan nin Diyos.\n9 Asin arog man kaini na pinagbilang daw na maraoton sa sarong tawo, na kun siya nagpapangadye asin mayo nin tunay na katuyuhan kan saiyang puso; iyo, asin ini daeng kapakinabangan sa saiya, nin huli ta an Diyos dae nag-aako kan bagay na ini.\n10 Kun baya, an sarong tawong maraoton dae makakapaggibo kan bagay na marahayon; ni makakapagtao siya nin sarong marahayon na regalo.\n11 Nin huli ta hilnga, an sarong mapaiton na burabod dae makakapagtao nin marahayon na tubig; ni an sarong marahayon na burabod makakapagtao nin mapaiton na tubig; kun baya, an sarong tawo bilang sarong surugoon kan diyablo dae makakasunod ki Cristo; asin kun siya magsusunod ki Cristo siya bakong sarong surugoon kan diyablo.\n12 Kun baya, an gabos na bagay na marahayon naggigikan sa Diyos; asin an mga bagay na maraoton naggigikan sa diyablo; nin huli ta an diyablo sarong kalaban sa Diyos, asin padagos na nakikipaglaban kontra sa saiya, asin nag-iimbita asin naghihikayat na magkasala, asin padagos na gumibo nin bagay na mararaot.\n13 Pero hilnga, ining bagay na gikan sa Diyos nag-iimbita asin naghihikayat na padagos na gumibo nin marhay; kun baya, an lambang bagay na nag-iimbita asin naghihikayat na gumibo nin marhay, asin magmomoot sa Diyos, asin magsirbe saiya, inspirado nin Diyos.\n14 Kun baya, mag-ingat kamo, sakuyang mga namumutan na mga katugangan, na tanganing kamo dae makapaghusga na idtong bagay na mararaot naggikan sa Diyos, o ining bagay na marahayon asin idtong naggikan sa Diyos naggigikan man sa diyablo.\n15 Nin huli ta hilnga, sakuyang mga katugangan, ini pinagtao sa saindo tanganing maghusga kamo, na tanganing kamo makakaaram nin marhay kesa maraot; asin an paagi nin paghuhusga siring sa kalantadan, na tanganing kamo makakaaram na igwang perpektong kaaraman, siring sa liwanag nin ka-aldawan gikan sa diklom nin banggi.\n16 Nin huli ta hilnga, an Espiritu ni Cristo pinagtatao sa lambang tawo, na tanganing saiyang maaraman an marhay sa maraot; kun baya, ako magpapahiling sa saindo kan dalan nin paghuhusga; nin huli ta an lambang bagay na nag-iimbita na gumibo nin mrahya, asin maghikayat na magtubod ki Cristo, ipinadara sa paagi nin kapangyarihan asin regalo ni Cristo; kun baya saindong magkakaararaman na igwang perpektong kaaraman na naggigikan sa Diyos.\n17 Pero an anuman na bagay na naghihikayat sa mga tawo na gumibo nin maraot, asin dae nagtutubod ki Cristo, asin pinagsisikwal siya, asin dae nagsisirbe sa Diyos, saka nindo magkakaararaman na igwang perpektong kaaraman na ini naggigikan sa diyablo; nin huli ta sa arog kaining manera an diyablo naggigibo, nin huli ta siya dae naghihikayat sa tawo na gumibo nin marhay, dae, mayo ni saro; ni an saiyang mga anghel; ni naggibo sindang magpasakop sa saiya.\n18 Asin ngonian, sakong mga katugangan, saindong nahihiling na tanganing kamo makaaram sa liwanag na kamo puwedeng makapaghusga, na an liwanag iyo an liwanag ni Cristo, hilingon nindo na kamo dae makapaghusga nin kasalaan; nin huli ta sa kaparehong paghuhusga na saimong pinaghukom kamo man paghuhukuman.\n19 Kun baya, ako nakiki-olay sa saindo, katugangan, na kamo maigot na maghanap sa liwanag ni Cristo na tanganing kamo makakaaram nin marhay sa maraot; asin kun kamo mangangaputan sa lambang marhay na bagay, asin dae nindo ini pagkokondenaron, kamo seguradong gayo na magigin sarong ake ni Cristo.\n20 Asin ngonian, sakong mga katugangan, gurano daw ini kaposible na kamo puwedeng mangangaputan sa lambang marhay na bagay?\n21 Asin ngonian ako nakaabot na sa pagtubod na iyan, na kun saen ako nagsasabi na sakuyang itataram; ako magsasabi sa saindo kan dalan kun saen kamo puwedeng mangangaputan sa lambang marhay na bagay.\n22 Nin huli ta hilnga, an Diyos na nakakaaram kan gabos na mga bagay, bilang yaon sa daeng kasagkoran, hilnga, siya nagpadara nin mga anghel tanganing magministeryo sa kaarakian nin mga tawo, tanganing ipagpapaaram an mapanungod sa pag-abot ni Cristo; asin ki Cristo igwang minagikan nin lambang marhay na bagay.\n23 Asin Diyos man nagdeklara sa mga propeta, sa paagi kan saiyang sadireng nguso, na si Cristo dapat na mag-abot.\n24 Asin hilnga, nagkaigwa nin kadakuol na manlaen-laen na mga dalan na siya nagpahiling nin mga bagay sa mga kaarakian nin mga tawo, na mga marhay; asin an gabos na bagay na marhay naggigikan ki Cristo; ta kun dae an mga tawo nagkahurulog, asin dae magkakaigwa nin marhay na bagay na makaabot sa sainda.\n25 Kun baya, sa paagi kan pagmiministeryo kan mga anghel, asin sa paagi kan lambang tataramon na nagluluwas sa nguso nin Diyos, an mga tawo nagpoon na mag-ehersisyo nin pagtubod ki Cristo; asin kaya sa paagi nin pagtubod, sinda nagkarapot sa lambang bagay na marahayon; asin kaya iyo ini sagkod sa pag-abot ni Cristo.\n26 Asin pagkatapos na siya mag-abot an mga tawo man maliligtas sa paagi nin pagtubod sa saiyang pangaran; asin sa paagi nin pagtubod, sinda nagin mga akeng lalake nin Diyos. Asin habang segurado na si Cristo nabubuhay siya nagtaram kan mga tataramong ini sa satuyang mga ama, na nagsasabi: An anuman na bagay na saindong hahagadon sa Ama sa pangaran ko, na marhay, sa pagtubod naniniwala na saindong mareresibe, hilnga, ini mangyayari sa saindo.\n27 Kun baya, sakuyang namumutan na mga katugangan, an mga milagro daw nag-untok na nin huli ta si Cristo nagsakat na sa langit, asin nagtutukaw na sa toong kamot nin Diyos, tanganing akoon sa Ama an saiyang mga karapatan nin pagkaherak na igwa siya para sa mga kaarakian nin mga tawo?\n28 Nin huli ta saiyang pinagsimbag an mga katapusan nin ley, asin siya nag-aako sa gabos sainda na igwang pagtubod saiya; asin sinda na igwang pagtubod sa saiya mangangaputan sa lambang marahayon na bagay; kun baya saiyang pinagpanindugan an kausa kan mga kaarakian nin mga tawo; asin siya nag-eerok nin daeng kasagkoran sa mga kalangitan.\n29 Asin nin huli ta saiyang ginibo ini, sakuyang namumutan na mga katugangan, an mga milagro daw nag-untok na? Hilnga ako nagsasabi sa saindo, Dae; ni an mga anghel nag-untok na sa pagmiministeryo sa kaarakian nin mga tawo.\n30 Nin huli ta hilnga, sinda nagpasakop sa saiya, tanganing magmiministeryo na uyon sa tataramon kan saiyang kasugoan, nagpapahiling kan saindang mga sadire sa sainda na igwang makusog na pagtubod asin sarong pusog na isip sa lambang porma nin kabanalan.\n31 Asin an opisina kan saindang ministeryo iyo an pag-apod sa mga tawo na magsorolsol, asin mag-uutob asin gibohon an trabaho kan mga tipan nin Ama, na saiyang pinaghimo sa mga kaarakian nin mga tawo, sa paagi kan pagdeklara kan tataramon ni Cristo paduman sa mga piniling kaaganan nin Kagurangnan, na tanganing sinda makapagpapatotoo sa saiya.\n32 Asin sa paagi kan paggibo kaini, an Kagurangnang Diyos nagpreparar nin dalan na an katadaan nin mga tawo magkaigwa nin pagtubod ki Cristo, na an Banal na Espiritu magkaigwa nin kamumugtakan sa saindang mga puso, na uyon sa kapangyarihan kaini; asin sa arog kaining manera madadarang maglipas an Ama, an mga tipan na saiyang pinaghimo sa mga kaarakian nin mga tawo.\n33 Asin si Cristo nagsabi: Kun kamo magkakaigwa nin pagtubod sakuya kamo magkakaigwa nin kapangyarihan na gibohon an anuman na bagay na kapakipakinabang sakuya.\n34 Asin siya nagsabi: Magsolsol kamo gabos na mg katapusan nin kinaban, asin magdulok sa sako, asin magpabunyag sa sakuyang pangaran, asin magkaigwa nin pagtubod sakuya, na tanganing kamo magkariligtas.\n35 Asin ngonian, sakuyang namumutan na mga katugangan, kun iyo ini an kaso na an mga bagay na ii totoo na sakuyang pinagsasabi sa saindo, asin Dios an magpapahiling sa saindo, na may kapangyarihan asin dakulaong kamurawayan sa huring aldaw, na sinda totoo, asin kun sinda totoo an aldaw kaya kan mga milagro nag-untok na?\n36 O an mga anghel nag-untok na sa pagpapahiling sa mga kaarakian nin mga tawo? O saiya nang pinagbawi an kapangyarihan kan Banal na Espiritu gikan sainda? O baya siya, habang an panahon nagtatagal pa, o an kinaban kaya magtitindog, o magkakaigwa nin sarong tawo sa lalawgon kaini na ililigtas?\n37 Hilnga ako nagsasabi sa saindo, Dae; nin huli ta ini sa paagi nin pagtubod na an mga milagro nagyayari pa; asin ini sa paagi nin pagtubod na an mga anghel nagpapahiling asin nagmiministeryo sa mga tawo; kun baya, kun an mga bagay na ini nagka-uruntok na herak man sa mga kaarakian nin mga tawo, nin huli ta iyo na ini an huli kan daeng pagtubod, asin an gabos daeng kamugtakan na.\n38 Nin huli ta mayong tawo an puwedeng maliligtas, uyon sa mga tataramon ni Cristo, laen lang kun sinda magkakaigwa nin pagtubod sa saiyang pangaran; kun baya, kun an mga bagay na ini nagka-uruntok na, kaya an pagtubod daw nag-untok na man; asin makangorongirhat an kamugtakan nin tawo, nin huli ta sinda garo baga arog sa dae pa nagkaigwa nin pagtubos na ginibo.\n39 Pero hilnga, sakuyang namumutan na mga katugangan, ako naghuhusga nin mga marahayon na mga bagay sa saindo, nin huli ta ako maghuhusga na tanganing kamo magkaigwa nin pagtubod ki Crsito nin huli kan saindong kabootan; nin huli ta kun kamo mayong pagtubod saiya kaya kamo dae maninigo na ipagbilang sa pag-iriba kan mga katawohan kan saiyang simbahan.\n40 Asin giraray, sakuyang namumutan na mga katugangan, ako magsasabi sa saindo mapanungod sa paglaom. Paano daw kamo makapagkua nin pagtubod, laen lang kun kamo magkaigwa nin paglaom?\n41 Asin ano baya ini na saindong pinaglalaoman? Hilnga ako nagsasabi sa saindo na kamo magkakaigwa nin paglaom sa paagi kan pagbabayad-sala ni Cristo asin an kapangyarihan kan saiyang pagkabuhay-liwat, tanganing buhayon-liwat sa buhay na daeng kasagkoran, asin ini iyo nin huli kan saindong pagtubod sa saiya na uyon sa promisa.\n42 Kun baya, kun an sarong tawo igwang pagtubod siya dapat na magkakaigwa nin paglaom; nin huli ta kun mayong pagtubod dae magkakaigwa nin anuman na paglaom.\n43 Asin giraray, hilnga ako nagsasabi sa saindo na siya dae magkakaigwa nin pagtubod asin paglaom, laen lang na siya mabooton, asin mapagpakumbaba sa puso.\n44 Kun iyo ini, an saiyang pagtubod asin paglaom daeng kamugtakan, nin huli ta mayo ni saro kaini an pinagtatanggap sa atubangan nin Diyos, laen lang an mga maboboot asin mapagpakumbaba an mga puso; asin kun an sarong tawo nagin mabooton asin mapagpakumbaba an puso, asin nagkukumpisal sa paagi nin kapangyarihan nin Banal na Espiritu na si Jesus iyo an Cristo, siya dapat na magkaigwa nin pagkamoot sa kapwa-tawo, siya mayong kamugtakan; kun baya siya dapat na magkaigwa nin pagkamoot sa kapwa-tawo.\n45 An pagkamoot sa kapwa-tawo nagtitios nin halawig, asin mabooton, asin dae naaara, asin bakong mapagpalangkaw, naghahanap bako para sa sadire niya sana, dae tulos-tulos nag-aanggot, dae nag-iisip nin maraot, asin dae nag-oogma sa kadaendatahan pero nag-oogma sa katotoohan, pinagdadara an gabos ng mga bagay, nagtutubod sa gabos na mga bagay, naglalaom sa gabos na mga bagay, nagtatagal sa gabos na mga bagay.\n46 Kun baya, sakuyang namumutan na mga katugangan, kun kamo mayong pagkamoot sa kapwa-tawo, kamo mayong kamugtakan, nin huli ta an pagkamoot sa kapwa-tawo dae nagpapabaya. Kun baya, mamuhay na may pagkamoot sa kapwa-tawo, na iyo an pinakahalangkaw sa gabos, nin huli ta an gabos na mga bagay nagkukulang---\n47 Pero an pagkamoot sa kapwa-tawo iyo an tunay na pagkamoot ni Cristo, asin ini nagtatagal sa daeng kasagkoran; asin an siisay man baya na managboan na nangangaputan kaini sa huring aldaw, ini magigin marahayon sa saiya.\n48 Kun baya, sakuyang namumutan na mga katugangan, magpangadye sa Ama na igwang bilog na enerhiya kan puso, na tanganing kamo puwedeng mapano kaining pagkamoot, na saiyang pinagtao sa gabos na mga tunay na parasunod kan saiyang Ake, si JesuCristo; na tanganing kamo man magigin mga akeng lalake nin Diyos; asin sa panahon na siya magpapahiling kita magigin arog na gayo sa saiya; nin huli ta mahihiling ta siya bilang siya; na tanganing kita magkaigwa kaining paglaom; na tanganing kita puwedeng pakalinigon magin arog sa saiya na puro. Amen.\n# posted by Unknown @ 7/18/2006 09:46:00 AM


Kun Paano Magin Marahay na Agom na Lalaki—An Sinasabi kan Bibliya\nBASAHON SA Afrikaans Albanian Aleman Amharic Arabic Armenian Aymara Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Croatian Czech Dangme Danish Dutch Efik Español Estonian Ewe Finnish Ga Georgian Greenlandic Griego Guarani Gun Haitian Creole Hapon Hausa Hebreo Hiligaynon Hungarian Iban Igbo Iloko Indonesian Ingles Isoko Italiano Karen (S'gaw) Kazakh Kikamba Kikaonde Kikongo Kikuyu Kimbundu Kinyarwanda Kirghiz Kirundi Kongo Koreano Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Maya Mixe Mongolian Moore Nahuatl (Northern Puebla) Ndebele Ndonga Nepali Ngabere Ngangela Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Pranses Quechua (Bolivia) Romanian Ruso Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Sranantongo Swahili Swahili (Congo) Swedish Tagalog Tahitian Tajiki Tatar Thai Tigrinya Tiv Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Venda Vietnamese Wolaita Xhosa Yoruba Zapotec (Isthmus) Zulu\nANONG klaseng katiwasayan an dapat na itao kan lalaki sa saiyang agom? Dakul na tawo an pinadakula sa paniniwala na an panginot na paninimbagan kan agom na lalaki iyo na itao an pinansiyal na pangangaipo kan saiyang pamilya. Pero, may mga agom na babayi na dawa kadakul nin materyal na mga bagay nakakamati pa man giraray na may kulang—an emosyonal na pangangaipo. Halimbawa, ini an sinabi kan Español na si Rosa manungod sa agom niya: “Pag sa ibang tawo mabuuton siya, pero sa harong bako.” Ini man an sinabi ni Joy na taga Nigeria: “Pag dai ako uyon sa gusto kan agom ko, sinasabihan niya ako, ‘Dapat mong gibuhon gabos na sinasabi ko ta ako an agom mo.’”\nPaano magigibo kan agom na lalaki an saiyang papel sa mamumuton na paagi? Ano an kaipuhan niyang gibuhon para magin tiwasay an saiyang harong asin sarong ‘pahingaluan’ kan saiyang agom?—Rut 1:9.\nAN SINASABI KAN BIBLIYA MANUNGOD SA AWTORIDAD KAN AGOM NA LALAKI\nDawa ngani pantay an lalaki saka babayi sa paghiling nin Diyos, sinasabi kan Bibliya na magkaiba an papel ninda sa laog kan pamilya. Sinasabi kan Roma 7:2 na an babaying may agom sakop kan pagbuot o ‘katugunan kan saiyang agom.’ Kun paanong nagnonombra an dakul na institusyon nin mamamayo o manginginot sa mga aktibidad ninda, nagnombra man an Diyos nin magigin payo kan agom na babayi—an agom na lalaki. (1 Corinto 11:3) Siya an dapat na manginot sa saiyang pamilya.\nBilang agom na lalaki, paano nindo dapat gamiton an awtoridad na itinao sa saindo nin Diyos? Sinasabi kan Bibliya na padagos nindong ‘mamutan an saindong agom na babayi, siring na si Cristo man namuot sa simbahan.’ (Efeso 5:25) Iyo, dawa dai nuarin man nag-agom si Jesu-Cristo, an halimbawa niya makakatabang sa saindo na magin marahay na agom. Hilingon ta kun paano.\nJESUS—PERPEKTONG HALIMBAWA PARA SA MGA AGOM NA LALAKI\nNaghinguwa si Jesus na tabangan an iba asin pagianon an pasan ninda. Nanuga si Jesus sa mga inaapi saka sa mga nagagabatan huli sa problema: ‘Madya kamo sa sako asin tatawan ko kamo nin kapahingaluan.’ (Mateo 11:28, 29) Parati niyang pinapagian an namamatian nindang pagsakit asin tinatabangan na magin harani sa Diyos. Kaya bakong makangangalas na dakul an naparani an buot ki Jesus asin kumbinsido na tatabangan niya!\nKun paano maaarog si Jesus. Humanap nin mga paagi para tabangan an saindong agom sa mga gibuhon niya. May mga agom na babayi na nakakamati kan arog ki Rosa, na nagsabi: “Daog ko pa an katabang sa harong.” Ini man an sabi kan lalaking si Kweku, na may marahay na pag-ibanan kan saiyang agom: “Pirmi kong hinahapot an sakong agom kun pa’no ko siya matatabangan. Namumutan ko siya, kaya ako na mismo an minahiro para tabangan siya sa mga gibuhon sa harong.”\nMakonsiderasyon saka may empatiya si Jesus. Doseng taon nang nag-aagi nin grabeng sakit an sarong pobreng babayi huli sa hilang. Kan madangog niya na may kapangyarihan si Jesus na maggibo nin milagro, ‘siya nagsabi: “Kun ako makakatikwil lamang kan saiyang gubing, mauumayan ako.”’ Tama siya. Kan makarani siya asin madutan an gayad kan bado ni Jesus, tulos-tulos siyang naumayan. Posibleng marhay na igwa sa mga nagmamasid nin nag-isip na pangahas an babaying idto, pero nasabutan ni Jesus kun gurano kasakit an sitwasyon kan babayi kaya handa kaining gibuhon an gabos maumayan sana. * Mabuot niyang sinabihan an babayi: ‘Aki, maumayan ka kan saimong hilang.’ Dai niya sana piglikayan na ipasupog o anggutan an babayi kundi ipinahiling niya na nasasabutan niya an inaagihan kaining hilang. Sa paaging iyan, ipinahiling niya kun anong klase siyang tawo—saro na may empatiya.—Marcos 5:25-34.\nKun paano maaarog si Jesus. Pag bakong marahay an pagmati kan saimong agom, magin mas makonsiderasyon asin mapasensiya. Hinguwahon na ibugtak an sadiri sa kamugtakan niya asin sabuton an reaksiyon niya. Halimbawa, sabi ni Ricardo: “Pag naririsa ko na madaling mairitar an agom ko, pighihinguwa kong dai makataram nin makakapagrabe pa kan namamatian niya.”\nNakikipag-ulay si Jesus sa mga disipulo niya. Pirming nakikipag-ulay si Jesus sa mga amigo niya. ‘An gabos na bagay na nadangog ko sa Ama ihinayag ko sa saindo,’ an sabi niya. (Juan 15:15) Totoo na kun minsan, gusto man ni Jesus na makapagsolo tanganing makapag-isip-isip asin mamibi. Pero parati niyang sinasabi sa mga disipulo niya an talagang namamatian niya. Kaidtong banggi bago siya gadanon bilang sinentensiyahan na kriminal, sinabi niya talaga sa sainda na siya ‘mamunduon na gayo.’ (Mateo 26:38) Dawa kan namundo si Jesus sa mga ginibo ninda, dai siya nuarin man nagsawa na makipag-ulay sa mga amigo niya.—Mateo 26:40, 41.\nAn paghurop-hurop sa halimbawa ni Jesus matabang sa saro na magin mas marahay na agom saka ama\nKun paano maaarog si Jesus. Makipag-ulay sa saindong agom na sinasabi an iniisip nindo asin namamatian. Puwedeng magreklamo an sarong babayi na an saiyang agom garo mayong problema sa pakikipag-ulay sa iba, pero sa laog kan harong dai mo na makaulay. Sa ibong na lado, mangnuhon an sinabi ni Ana pag sinasabi kan agom niya an nasa buot kaini. “Namamatian ko na talagang namumutan niya ako,” an sabi niya, “kaya harani an buot ko saiya.”\nDai paggamiton an pagsilensiyo para pasakitan an saimong agom. “Pag anggot sako an agom ko,” sabi kan sarong babayi, “pirang aldaw niya akong dai kinakaulay. Ipinapamati niya sako na may ginibo akong sala saka habo niya sakuya.” Si Edwin man, na naghihinguwang arugon si Jesus, nagsabi: “Pag nauuyam ako, dai tulos ako nagsisimbag. Imbes, naghahanap ako nin tamang panahon na makapag-ulay talaga kami.”\nSi Joy, na nasambit sa inutan, igwang nahiling na mga pagbabago sa saiyang agom puon kan makipag-adal ini nin Bibliya sa mga Saksi ni Jehova. Sinabi ni Joy, “Dakula an pagbabago niya saka nagmamaigot siya na magin mas mamumuton na agom bilang pag-arog ki Jesus.” Minilyon na mag-agom an nakikinabang sa pag-adal na iyan sa Bibliya. Gusto mo daw mapabilang sa sainda? Puwede kang magpatabang sa sarong Saksi ni Jehova para sa libreng pag-adal sa Bibliya..\n^ par. 10 Sa relihiyosong pamantayan base sa Ley ni Moises, nagin maati an babayi huli sa kamugtakan niya; an siisay man na madutan niya magigin maati man.—Levitico 15:19, 25.


Hale sa Inbox: Pangapudan nin Suporta – www.biklish.com\nHale sa Inbox: Pangapudan nin Suporta\nMarhay na aga sa saindo gabos na kasaro kan pamilyang minatubod sa paglaom na pagyamanon an satuyang kulturang Bikolnon.\nAko tabi si Pading Berto na minagikan pa sa syudad kan Naga pero nasa Daet, Camarines Norte na. Sa ngonyan, ako asin an sakuyang agom na si Fe an nagpapadagos kan simpleng pagmawot na buhayon asin maibalik an pagkamoot kan bagong henerasyon sa satuyang pinagdakulaan. An satuyang nagagadan nang Kulturang Bikolnon sa literatura asin iba pang mga Bikolnon kaiba na at mga tigsik asin rawitdawit.\nSa samuyang dikit na kwarta pero mayaman na pagtubod asin pagtubod, naitugdok mi an sarong gallery (arkilado an lugar) na parte kan samuyang inaarkilahan. Inapod mi ineung KUYAKOY ART CAFE na nasa Borabod, daet, Camarines Norte. An samuyang inisyatibo an nagpuon sa pagtatao kan pagbisto sa mga young artists kan Camarines Norte.\nSa ngonyan, nakapag-organisa na tabi kami nin grupo ninda na an apod eu an YOUNG ARTISTS GUILD OF CAMARINES NORTE. Sinda an mga na interes kan pagpinta, pagsurat, poetry at iba pa. Parte kan samuyang naguibong mga aktibidad eu an sarong event na inaapod ming SOROMPONGAN. An Sorompongan eu an sarong Sabado na gabos lang pig-uuralayan eu an satuyang sadiring literatura asin kultura kan Bikolnon\nSa Daet, dikit na lang sana tabi sa totoo lang an marhay asin maurag na makaulay na aram an Bikol o anuman na manungod sa satuyang kultura. Pawara na tabi. Sa paagui kan SOROMPONGAN minamawot kami na luway-luway maibalik mi an pagpapadara nin sarong magayon na resultang matukduan asin matawan ang bagong henerasyon kun saen sinda naghali.\nDuwa lang kami tabi sa dakulang pagmawot na arog kaini. An mga young artists yaon pero naheling mi an pangangaipuhan nin tabang para sa sainda na maidukar sa sadiring kultura.\nMahagad kaming tabang sa saindo sa paagui nin saindong presensya para maheling asin madangog kan gabos na igua pa asin dakol pa ang minatubod sa satuyang sadiring kulturang Bikolnon. Dios mabalos po tabi sa saindo gabos.\nP.S.: Para po maheling nindo an samuyang guiniguibo pwede po nindong ma LIKE an KUYAKOY ART CAFE sa FACEBOOK o kontakon ako sa 0918 684 2001. Saludo!\nChildren in times of disasters\n2 thoughts on “Hale sa Inbox: Pangapudan nin Suporta”\nAlberto B. Abanes says:\nDios mabalos po tabing marhay sa pag post kaining surat ko. Mawot ko asin kan sakuyang agom kaiba na an mga kaiba mi sa Kuyakoy Art Cafe asin kan Young Artists Guild Camarines Norte na magkasararo kita sa ngaran kan satuyang literaturang Bikolnon. Welcome po an gabos na mawot na magbisita sa samuyang simpleng lugar. An pinamagayon pong pagbisita eu an aldaw na Sabado. Kada Sabado igua po kaming event. Maheheling po tabi sa samuyang FB Page na Kuyakoy Art Cafe. Pwede man po tabing magtext o apod sa sakuya sa 09186842001. An pagbisita sa samuya pwedeng sabayan na nin outing sa bagasbas Beach kun saen haranihon na marhay sa samuya. Dios mabalos po guiraray sa gabos.


Brownout bawal sa DepEd\nNauulang naman an Camarines Sur II Electric Cooperative (Casureco II) sa implementasyon kan paghubo kan mga poste na apektado kan road widening project kan Department of Public Works and Highways (DPWH) nin huli sa mga pakiulay kan Department of Education na igilid muna an mga brownout mantang nag-puon na an klase kan Oktubre 5.\nIgwa nang mga nakawarak na mga electrical poles sa brgy. San Felipe, Ciudad nin Naga maging sa iba pang barangay asin lugar, alagad nakiulay an mga school principal sa sainda na kun puede ibitaran muna an pagtalaan kan brownout kun oras nin klase.\nIni an mga pahayag ni Rinner Bucay, opisyal na parataram kan Casureco II mantang nag-aandam na an 2nd Engineer District kan DPWH Camarines Sur para sa full implementation kan road widening project matapos radason nang purutolon an mga puon nin kahoy sa kalabaan kan Kalye Liboton asin brgy. San Felipe.\nAn saindang trabajo sa paghubo nin mga poste puon aldaw nin Lunes hasta Viernes, alagad kun matalaan nin brownout apektado an mga estudiantes.\nBulan pa nin Marso 2020 piglatad na an mga poste sa gilid kan tinampo alagad napundo an trabajo kan contratista nin huli kan pandemya, alagad ngonian tugot na kutang ipadagos an trabajo apektado naman sa mga pakiulay kan escuelas publica, sabi pa ni Bucay.\nAn DepEd nakiulay sa Casureco II asin National Grid Corporation of the Philippines (NGCP) na ibitaran muna an pagtalaan nin brownout nganing dai ma-apektaran an mga online classes asin iba pang blended learning kan mga estudiantes.\nAn nangyayari si mga pigtalaan na brownout kan NGCP sa North area kan cooperativa siring kan mga banwaan kan Calabanga, Tinambac-Siruma, Bombon, Magarao asin Canaman nagkapera nang veces pigtalaan kun aldaw nin Sabado asin Domingo.\nMaduwang taon na an urulay sa paghubo kan Casureco II sagcod na nagkaigwa nin harampangan an OIC General Manager kan cooperativa asin opisyales kan DPWH sa Sangguniang Panlungsod kan Ciudad nin Naga alagad padagos na-aabala.\nDinagdag pa ni Bucay kabali pa sa problema kan cooperativa si ibang may sadiri nin propriedad na makakalaog an electrical poles habong magtugot.\nSa ngonian an ginigibo kan Casureco II iyo an implementasyon kan Acta Republica 1136 na midmid bilang ‘‘The Anti-Obstruction of Power Lines Act’’ na nag-aawtorisar sa mga cooperativa nin electricidad na purotulon an puon nin kahoy dawa mayong permiso sa Department of Environment and Natural Resources (DENR), na nakaka-ulang sa mga electrical poles asin kuryente na nagiging causa nin mga brownout sagcod nakaka-apektar sa mga poste kun naglalamasa an makusog na bagyo.\nAn implementing rules and regulations nagluwas sana kan Marso 2020, matapos aprubaran ni Presidente Rodrigo Duterte an ley kan Agosto 8, 2019. (DPAureus)


Mayoria sa elihidong vocal kaalyado ni Gob. Villafuerte\nMayoria sa miembros kan masunod na komposisyon kan junta provincial kan Camarines Sur mga kaalyado re-elihidong Gobernador Migz Villafuerte (NP) alagad an lado kan oposisyon nagpahayag na saindang susuportaran an mga programa kan jefe ejecutivo kun ini sa ikakarahay kan provincia.\nSa sampulong bagong elihidong vocal, anom sa sainda kapartido ni Villafuerte na kinababalihan ninda, Romulo Hernandez asin James Jaucian kan segundo distrito; Angel Naval asin Nelson Julia kan tercer distrito; Emmanuel Noble asin Rex Oliva kan ika-limang distrito. Mantang an apat na hali sa NPC asin kaalyado kan nadaog na candidatong gobernador Rolando Andaya Jr., iyo sinda JJ Pilapil asin Emmanuel Llaguno kan cuarto distrito; Trixie Clemente kan premir distrito; asin an nagbubueltang Vocal Dr. Ruperto Alfelor kan ika-limang distrito.\nSi Vocal Llaguno kan oposisyon naglinaw na dawa bako sindang kaalyado kan gobernador ano man na magagayon na programa saindang susuportaran alagad kun disbentaje sa namamanuan kan provincia dai ninda papaboran asin dapat maaraman kan publiko.\nNakadugang pa sa anom iyo an mga ex-officio member na kinababalihan kan hali sa Sanggunian Kabataan (SK) Federation; Philippine Councilor’s League asin an pamayo kan Liga ng mga Barangay asin an presiding officer si Vice Governador elect Imelda Papin.\nSinda maasumir sa puesto puon sa Hulyo 1, 2019.\nSa presenting miembros kan junta provincial duwa sana an hali sa oposisyon na kinababalihan ninda Vokal Rusel Bañez asin Salvador Señar. Sinda dai na nakaluwas sa nagtapos na midterm elections.\nSa resulta kan pirilian sa mga elihidong alcalde mayoria may giraray kaalyado kan gobernador na igwang 19 asin 16 hali sa kampo ni Congresista Andaya.\nSinabi kan gobernador mantang mayoria sa mga elihidong vokal hali sa saiyang lado naglalaoman siya na magtatarabangan sinda sa programa kan Capitolyo provincial. (DPAureus)


Lolo asin Lola na naglaog sa bawal na relasyon, arestado - BICOL STANDARD | Bicol News\nHome Bicol News Camarines Sur News Lolo asin Lola na naglaog sa bawal na relasyon, arestado\nLolo asin Lola na naglaog sa bawal na relasyon, arestado\nSIPOCOT, Camarines Sur –Lipotok pero bawal na pagkaminorootan kan duwang gurang an pwedeng magtuklang sainda palaog sa carcel.\nAn duwang gurang, maski may mga makuapo na, dae napugolan an makuring init kan saindang mga daghan, kaya nakalabonog sa casong kriminal.\nPinangaranan kan pulis an mga akusado na iyo sinda Ruben Custodio y Balane, 67 anyos asin si Eden Bongalon y Corres, 57 anyos an edad.\nDinakop sinda asin ikinonkon sa carcel por medio kan mandamiento de aresto.\nKasong pagsambay o concubinage an isinangat contra sainda kan lehitimong agom, na dadangogon sa sala ni Judge Jose P. Ventajar, kan Municipal Trial Court kan Sipocot-Lupi, Camarines Sur.\nAn sabi sa report, si Custodio may tunay na familia mantang si Bungalon, byuda.\nAn reclamo contra sainda pinagmarhay na bistahan kan jusgado, huli sa alegasyon na nag-eestar na sinda sa sarong harong bilang magkasaroan, mantang an lalaki may tunay na familia.\nPigpapangalad kan Codigo Penal kan Pilipinas na an sarong may-agom na lalaki magmantinir nin kasaroan o sambay sa saindang harong o makidurog sa escandalosong paagi sa babae na bako man niya tunay na agom. Ini pigcacastigo sa lindong kan Article 334 kan Revised Penal Code.\nAn pag-arestar sa duwa pinangenotan ni SPO2 Victor Sanao kan Sipocot Municipal Police Station.\nAn cada saro sainda may recomendadong fianza an jusgado nin kantidad P8,000.\nKun mapatunayan na nagkasala sa casong ini, an lalaki may castigong prision correccional sa pag-oltanan kan minimum asin medium periods, asin an babae kakastigohon nin destierro.\nAn boot sabihon, an babae dae man ilalaog rehas na batbat, pero papangaladan siyang maglaog sa 25 kilometros na distancia hale sa lugar kan lalaki. (BICOLSTANDARD.COM)\nLolo asin Lola na naglaog sa bawal na relasyon, arestado Reviewed by Bicol Standard on Monday, November 03, 2014 Rating: 5


Home / Camarines Norte / News / Police Report / Tricycle driver nakaligtas kan badilon kan armadong lalaki sa Basud, CNorte\nTricycle driver nakaligtas kan badilon kan armadong lalaki sa Basud, CNorte\nBicol Standard Friday, December 12, 2014 Camarines Norte, News, Police Report\nLABO, CNorte –Maswerteng nakaligtas sa kagadanan an sarong lalaki na taga-Barangay Malangcao Basud, kan siya badilon nin sarong dae nabistong lalaki.\nSabi sa report ni P/Supt. Geoffrey N. Fernandez, an Hefe kan Police kan banwaan na ini, si Rex de Vela y Jamito, 34 anyos, nagsumbong sainda na binadil siya nin pirang beses kan mga nakasakay sa Starex van na may plaka numero UPC 168.\nSabi sa pahayag kan victima, poco mas o menos alas 5:30 nin hapon kan Disyembre 10, mantang siya nakasakay a saiyang tricycle na may body No. 262 asin plaka numero 8129EW pasiring sa centro kan Labo, nakasabat siyang Starex Van.\nKan magkasulbodan na sinda sa tinampo, marikas na nag birik pabalik an sinambit na van asin linamag siya.\nSabi ni Vela, naalerto siya kan pangyayari kaya tinudahan niya si pagpadalagan kan saiyang trimobile. Kan makaabot sa madoot nang lugar nagibo niyang magtagbang asin mag tago sa mga naglalapag saiya.\nSa momentong ini, binabil na siya kan mga suspechado nin nagkapirang beses. Alagad, swerte sanang dae siya tinamaan.\nMientrastanto, an mga awtoridad nagdispachar man tulos kan saindang mga tawohan tanganing mag-imbestigar, asin hanapon an mga suspechado sa krimen.\nHasta sa presente, mayo pa nin noticia kun siirisay an naghuma sa buhay kan victimang si Vela.\nMayo man na malinaw na informasyon na naguno an mga imbestigador sa motibo kan mga suspechado. (BICOLSTANDARD.COM)\nTricycle driver nakaligtas kan badilon kan armadong lalaki sa Basud, CNorte Reviewed by Bicol Standard on Friday, December 12, 2014 Rating: 5


Nasususpending mga alcalde sa CSur anas bakong kaalyado ni Migz\nPili, Camarines Sur - Nagkapera nang mga alcalde sa Camarines Sur an nasususpendi kan Capitolyo Provincial kan provincia alagad an mamundo kun bakong kaalyado sa politica ni Gobernador Migz Villafuerte perming tatamaan suspension.\nNakakaherak kan mga alcalde na basta bakong kaalyado daog sa mayoria perming suspendido an resulta napapa-krasar an development kan banwaan, sabi ni Vokal Russel Bañes, miembro kan junta provincial na nagrerepresentar kan premirong distrito kan Camarines Sur.\n‘‘Pag-hirong-hirong may isususpende’’, sabi pa.\nSi Bañes, miembro kan oposisyon asin candidatong bise gobernador nagsabi kun siya an manggana asin maging presiding officer dapat ibitaran na an mga suspension sa mga jefe ejecutivo mantang an apektado man sana iyo an banwaan nakakadamay pa an empleados huli ta napependiente an saindang sueldo kun igwa pang cuestion legal na nakaka-ulang sa transaksyon sa bangko maging sa mga opisina kan LGU.\nAn pinakahuri naman na kinastigo nin suspension iyo si Alcalde Nelson Bueza kan Garchitorena, Camarines Sur na singatan nin caso administrativo matapos magkuang pribadong abogado na dai nag-agi sa Sangguniang Bayan.\nMaabot sa 80 empleado kan LGU dai nakasueldo kan nakaaging Oktubre 31 mantang dai pigmimidmid kan saindang municipal accountant asin tesurero an pagtukaw ni Bise Alcalde Nonoy Simando bilang acting mayor matapos makakua man soboot nin stay order hali sa Malacanan si Bueza.\nKabali pa sa enot na sinuspendi huli sa caso administrativo sinda Tomas Bongalota kan Pili, Camarines Sur, Bernard Brioso kan Libmanan, CSur asin Alcalde Jaime ‘’Manghay’’ Deleña kan Presentation, CSur anas bakong kaalyado kan jefe ejecutivo kan provincia.\nSi Vokal Badong Simando, pamayo kan Special Committee on Administrative Case kan SP enot nang nagpahayag sa media na an saindang kinastigo nin suspension asin preventive suspension base sa mga evidencia na pigpresentar kan mga complainant.\nDapat magkaigwa na nin pagbabago asin kaipuhan an silag na pagpadalagan kan SP, saiyang pig-ehemplo an piggigibo nindang annual budget pigpipili sana an pigtatawan nin kopya orog na si yaon sa oposisyon.\nAn igwa sanang kopya iyo an chairman kan appropriation committee asin mga miembros kaini alagad nailulusot tolos kan super majority kan junta provincial.\nKun silag na an pagpadalagan kan SP an paghaman nin annual budget sa mga ginigibong committee hearing kaipuhan igwang sektores na naghahali sa senior citizen, youth, PWDs nganing yaon an saindang representasyon asin makabali kun anong programa nganing matawan budget allocation.\nNareparo pa kan vocal na kakadikit an pigtataong budget allocation sa agricultura apesar an Camarines Sur dakul an paraoma asin nabubuhay sa pagtanum asin paroyan.\nSala an polisya sa SP kun bakong kaalyado an vocal kan gobernador hahalian nin mga staff, arog ninda Salvador Señar kan tercer distrito, Butch Figuracion kan ika-limang distrito asin an unikong vocal kan premir distrito. (DPA)


An tono pati kan mga netizens lalo na idtong mga partisans huna mo matatapos na an kinaban ni Duterte ngonyan pa lang duwang taon bago magtapos an saiyang turno.\nSa totoo lang, mantang haloy nang pondo an honeymoon entre kan administrasyon saka kan mass media, an pagtalayop sa gobyerno kan oposisyon asin mga kaalyado pati kan mga kritiko kan administrasyon hali sa media piglalaoman talaga. Bakong makangalas ta parte kan karawat.\nPero an black propaganda na si Presidente Digong may helang na o magagadanon na, dapat nang magdemetir sa pwesto tulos-tulos arog ki Prime Minister Abe kan Hapon garo nakakasobra naman.\nAno ta dai makaharalat? Susugon kuta an pinagboboot kan ley fundamental o an Constitucion kan Pilipinas. Sa tahaw kan pandemya bakong magayon para sa nasyon an magbago nin liderato na bakong susog sa normal na proceso orog na kun papaaguihon sa pwersa.\nKun baga demokrasya kita mayong maraot na an maski siisay pa man pwedeng magpahayag nin sentemiento pabor o kontra sa gobyerno. Pero kun an mga taong nasa likod sa pagtuyaw, pagtatsar asin pagkontra sa gobyerno mayong ibang boot sabihon kundi ribayan tulos an nasa pwesto tanganing sinda an masangli para sa saindang personal sa intereses, daing data na yan.\nSa Amerika mas harani na an nagdadangadang na eleksyon presidential ta ini gigibohon sa maabot na bulan na Nobyembre ngonyan na taon 2020.\nMas maribok duman mala ta may garadanan na an mga taong kolor puti kontra kolor itom, may lootings o grabeng harabunan, may suruluan harong asin awto, may mga riots, asin garadanan nin pulis.\nAmerika, nasyon nin demokrasya pero pig-aapod kan mga Republikano, partido de administrasyon an mga Democrats na mga kumunista o mga sosyalista.\nSa parte man kan mga oposisyonista o Democrats na an kampanya ninda “Black Lives Matter” pigsasahutan an mga puti na responsable sa panggagadan nin mga itom asin ta dapat punduhon na an racismo sa Amerika kaya dapat pabagsakon na an gobyerno ni Presidente Donald Trump sa masunod na eleksyon.\nSa balyong lado naman, si dating Bise-Presidente Joe Biden na iyo an pambato kan oposisyon kontra ki Trump pig-aakusaran na bako lang maluyang lider, nasa irarom kan anino ni dating Presidente Barack Obama, kundi maka-Intsik pa kuno.\nMangalas kita kan politika duman ta grabe an black propaganda lalo na an paggamit kan media partikularmente kan telebisyon sa pagratak sa kalaban na politiko kan ambus lados.\nAn problema man digdi sato sa Pilipinas ta arog-arogon, balikugkogon. An malaen lang ta kitang mga Pinoy sobra man kun mag-arog may dagdag pang putik na pakaraot, character assassination, kun minsan igwa pang murder o garadanan.\nSa Amerika nauubos an kwarta kan politiko bilang pambayad sa media sa pagpakaraot kontra sa kalaban. Digdi sato nauubos an kwarta kan politiko, ayy, kan gobyerno palan na pigbabayad buwis kan mga tao na nakakamkam kan mga kandidato pambakal sa mga elektorado.\nBarakalan nin boto. Lalo na ngonyan na nagka-Covid crisis, rampahog an ekonomiya, kadakol an mayong trabaho pati mga tsuper, konduktor asin mga empeyados/empleyadas kan pribadong sektor, dakol an gurutom asin nangangalabado.\nSa maabot na eleksyon lalo sindang madaling barakalon. Kadto ngani mas grabe, ngonyan pa daw.\nDuman sa Amerika talagang mayong barakalan boto. Digdi man lang sato poon lugod kan EDSA Revolution pakatukaw ni Presidente Cory. Bako lang kwartang hali sa buwis kan gobyerno an namimitiran kundi may jueting money pa hali sa illegal na juego asin kwartang itinatao kan mga darakulang negosyante asin mayayaman asin puderosong tao na gustong dupahan kan mga politiko asin kan gobyerno sa kamot kan manggagaranang kandidato sa masunod na eleksyon.\nDigdi sato grabe pati an Epal o mga proyekto o estruktura kan gobyerno na may mga pangaran kan politiko magpoon sa mga eskwelahan sagkod sa mga covered courts asin mga waiting sheds sa haros gabos na banwaan asin ciudades kan Pilipinas. Mayo kayan sa Amerika o sa ibang nasyon.\nDai man nasasaway kan mga nanunungdan lalo na kan awtoridad.\nAn kampanya kontra corruption madadangog lang sa entablado asin sa radyo, TV asin dyaryo pero sa aktwal mayo man. Hangaw.\nYaon man guiraray an kururakutan alagad an publiko daing guirong-guirong, tibaad mayong naaaraman o umok-umok man.\nAn giyera kontra droga madadangog sana sa mga bareta kan media pero mas dakol an bareta kan mga natitimbog na droga na nagkakantidad nin milyones de pesos bako lang sa Kamaynilaan kundi pati digdi sa mga provincia.\nSa lado kan rebelyon kontra gobyerno, primero mangalas ka ta an mga NPA arog kan mga alabado asin basurero dai pigtataduman nin COvid 19 virus.\nIkaduwa, na makangalas ta an mga NPA na dati maka-Tsina kadto asin kontra Amerika ngonyan baliktad na. Kontra Duterte pero pro Aquino.\nAram nindo na an mga rebelde lalo na an NPA nag-boycott kan snap election kan 1986 kun kaya guminana si Cory Aquino kontra ki Marcos kaidto huli ta an mga rebelde nagkampi ki Cory.\nTulos-tulos pina-libre ni Cory si Joma Sison, an supremo kan CPP NPA, pinadulag pasiring Europa alagad winalat an rinibong rebelde sa manlaen-laen na parte kan nasyon kun kaya poon kadto sagkod ngonyan dai mahanap-hanap an tunay na katoninongan.\nAn isyu kan Tsina pigpapara-padakula alagad an mga nagpapadakula kan isyu asin nagkokontra sa Tsina mga empleyados o exclavos kan mga heganteng negosyanteng Intsik digdi sa Pilipinas, pati digdi sa Naga. Amay pa masdan ta na an gabos na hiro-hiro kam ambus lados. Abangan asin helingon ta kun siisay an matriumfo.


Pagbubunyag sa paagi nin paglubog - Wikipedia\nPagbubunyag sa paagi nin paglubog\nSa Kristiyanidad, an pagbubunyag (gikan sa Griyego baptizo: “paglulubog”, “paggigibo nin paglilinig”, i.e. “paghuhugas”) iyo an ritwal na gibo, na ginagamit an tubig, na saen an sarong tawo pinag-aako sa pagkamiyembro kan Kristiyanong Simbahan asin, sa pananaw kan iba bilang miyembro kan partikular na Simbahan na kun saen an pagbubunyag pinag-administrar.\nAn pirmihan na porma kan pagbubunyag sa pag-iriba kan mga pinaka-amay na mga Kristiyano iyo na an kandidato (o an bunyagan) ipaglulubog na bilog o parte sana. Habang si Juan Bautista naggamit ni hararom na salog para sa saiyang pagbubunyag minasuhestiyon nin paglulubog, mga litrato asin arkeolohikal na ebidensiya kan Kristiyanong pagbubunyag magpoon kan ika-3 siglo padagos nagtatao nin indikasyon na an normal na porma iyo na an kandidato magtitindog sa may tubig habang may tubig na ipinagbubuhos sa kaitaasang parte kan hawak. An ibang komon na mga porma kan pagbubunyag ngonyan na ginagamit minabale kan pagbubuhos nin tubig nin tolong beses sa pamayuhan.\nAn pagbubunyag nahihiling sa ibang pansin na kinakaipuhanan para sa kaligtasan, hanggan si Huldrych Zwingli kan ika-16 na siglo pinagsikwal na kaipuhan ini. An pagkamartir iyo an apod kan sa amay na historiya nin simbahan bilang pagbubunyag sa paagi nin dugo, minahurot sa mga martir na dae pa pinagbunyagan sa paagi nin tubig na maliligtas. Bandang huring, an Katolikong Simbahan inapod nin na sarong pagbubunyag nin kamawotan, na sa siring kaini sinda na nag-aanadam para sa pagbubunyag na nagkagaradan bago pa man aktuwal na maresibe an sakramento iyo an konsideradong naligtas. An ibang mga Kristiyano, partikular na an mga Quakers asin an Salvation Army, dae nahihiling an pagbubunyag bilang kaipuhanan. Sa pag-iriba ninda na naggigibo, an mga diperensiya mapuwedeng maihihiling sa manera asin moda kan pagbunyag asin sa pagkasabot kan signipikansiya kan rito. Haros gabos na mga Kristiyano nabunyagan “sa pangaran nin Ama, asin nin Ake, asin nin Banal na Espiritu” (kasunod kan Bantog na Komisyon), pero an iba nagbubunyag sa pangaran ni Hesus. Haros gabos na mga Kristiyano nagbubunyag nin mga umboy, kadakol man na iba na dae. An iba pinaghuhurot an paglulubog o kaya partial na paglulubog kan person na pagbubunyagan, an iba minakonsidera na anuman na porma nin paghuhugas sa paagi nin tubig tama na.\nSa Ingles na tataramon an “pagbubunyag” an ginagamit bilang panungdan sa anuman na seremonya, pagsusubok, o eksperiyensiya na kun san an saro inisiyado, piglinigan, o tinatawanan nin sarong pangaran.\nPinaghugot gikan sa "https://bcl.wikipedia.org/w/index.php?title=Pagbubunyag_sa_paagi_nin_paglubog&oldid=36406"\nHuring pigliwat an pahinang ini kan 27 Oktobre 2009, alas 11:31.


Paghorop-horop: Santisima Trinidad\nGikan sa Sambanwá Bicol Missalette, 7 Junio 2020\nSantisima Trinidad (Photo from Franciscan Media)\nNgonian satong pinagseselebrar an Solemnidad kan Santisima Trinidad – an sentro kan Kristianong pagtubod. Ini an nagsasaro satuya bilang simbahan, alagad an mamundo, sa pagpaliwanag asin pag adal kaini, dakul man an nasuhay asin nagin kawsa kan pagkasuhay sa satong simbahan. Totoo ini satong Doktrina na dapat maaraman nin gabos, alagad bako ining garo problema sa Math na dapat matawan nin solusyon asin kasimbagan. An Santissima Trinidad sarong katukdoan na dapat maisabuhay niato.\nAn tolong persona kan sarong pagkaDios, pantay sa pagkaDios alagad may pagkakaiba sa persona. Sa katunayan, an tataramon na Trinity (Trinidad) dai man nasambitan sa ebanghelyo. Alagad an mga enot na kristiano nagtukdo kan katotoohan kan doktrinang ini base sa ipinahayag sa Banal na Kasuratan. Itinukdo mismo ni Hesus an dapit sa saiyang Ama na nagsugo saiya asin dapit sa Espiritu Santo na saiyang ipapadara. Sinabi niya pa na itinao kan Ama an gabos saiya (Aki) asin siring man itinao niya an Espiritu Santo. Digdi niato mahihiling an pagkasararo kan katuyuhan sa pagkakaiba kan persona kan Santissima Trinidad.\nMasakit masabotan, alagad pasil isabuhay. Asin kun ini mangyari, ini magtatao sato nin kagianan asin kaogmahan.\nEnot an pangangaipo nin Pagkakasararo. Bilang tawo, dai kita mabubuhay na suhay sa lambang saro. Lalong lalo na sa tahaw nin kadifisilan asin kasakitan, igwa kitang kanya-kanyang pangangaipo, alagad igwa man kitang kanya kanyang biyaya. Kun magtatarabangan kita, dakul an satong mahahaman. Siring sa pagkasarararo kan Santissima Trinidad, kagianan an mamatean sa pamilya o kumunidad na nagkakasararo asin nagtatabangan.\nPangduwa, an Pagsimbag sa Katongdan. May kanya kanya kitang papel sa buhay. Dai niato dapat pagdulagan an obligasyon asin i-asa an satong responsabilidad sa iba. Kaya ngani tinawan kita nin kanya-kanyang regalo o abilidad tanganing ini satong magamit para sa paghaman kan satong misyon. An Santissima Trinidad, nagtutukdo sato kun pano mahaman an satong responsabilidad na may pagkamoot. Kun an gabos niatong trabaho may pagkamoot, ini bakong pasakit kundi magayon na atang pabalik sa Dios.\nPantolo, an pagpamibi sa Santissima Trinidad. Gabos kita nagpoon sa buhay sa paagi kan bunyag sa ngaran kan Ama, Aki asin Espiritu Santo. Asin sa pagtapos kan satong buhay kita bebendisyonan sa ngaran kan Santissima Trinidad. An buhay niato nagpoon asin matatapos sa Ama, Aki asin Espiritu Santo. Sa paagi nin pagpapangadie, magayon lamang na sa tahaw kaini, danay niatong pinapagiromdom niato an satong sadiri na igwa kitang Dios na nag aantabay satong.\nLugod, sa aldaw na ini, mapano kita kan bendisyon kan Dios – tawan kita kan tunay na pagkasararo sa kumunidad na naglilingkod asin nagpapamibi.\nKura Paroko, Parokya nin San Bartolome, Apostol\nSa anong pangyayari sa buhay ko namamatean ko an Santisima Trinidad?\nPano maisabuhay an pagpanguros, Ama, Aki asin Espiritu Santo?\nAno pa an kaipuhan kong pataluboon sa sakong relasyon sa sakong kapwa asin sa Dios?\nPara i-download an Sambanwá Bicol Missalette para sa Domingong ini: https://tinyurl.com/sambanwa0607


Bicol dapat makumpleto nin special CAFGU-9th ID\nCamp Elias Angeles, Pili, CSur --- An anom na provincia sa Bicol puedeng magcrear nin mga special Citizen Armed Forces Geographical Unit (CAFGU) base sa Executive Order 70 ni Presidente Rodrigo Duterte nganing pakusogon an campanya laban sa kumunistang grupo sa paagi kan pagcrear kan National Task Force (NTF) parte kan paghaman kan mga plano asin programa para sa katuninongan kan rehiyon asin bilang participasyon kan LGUs.\nSi Army Capt. John Paul Belleza, opisyal na parataram kan 9th Infantry Division kan 9th ID nagpahayag sa Bicol Mail na an pinakaenot na 120 CAFGUs na nagtapos kan saindang training sa kampo kan militar hale sa provincia kan Sorsogon kasunod kan Memorandum of Agreement kan AFP asin ni Gobernador Chiz Escudero.\nSi Gobernador Chiz Escudero (sa tahaw) kan Sorsogon, juespe de honor sa graduation ceremony kan 120 Special CAFGU na magiging katuwang kan LGU asin AFP sa campanya contra sa insurhencia sa saiyang provincia. Sa wala si Maj Gen Henry Robinson, jefe kan 9th ID kan Phil. Army sa Bicol. (9th ID)\nSa ginibong graduation ceremony kan nakaaging semana kan pinakaenot sa Bicol na special Cafgu kan Sorsogon naging presente si Escudero asin pinangenotan ni Major General Henry Robinson, Commanding General kan 9th ID.\nSinabi ninda Robinson asin Escudero sa saindang memorandum of agreement sa AFP, an superbisyon asin kontrol kan special Cafgu yaon man giraray sa 9th ID nganing mahale an pagduda na gagamiton sana sa politica mientras na nagrarani na an nasyonal asin eleksyon lokal sa Mayo 2022.\nAn sinambit na memoag puedeng i-adaptar kan gobernador sa ibang provincia sa Bicol na macrear kan special Cafgu alagad defende man giraray sa LGUs, sabi pa kan 9th ID.\nSinabi pa sa kasundoan an LGU Sorsogon iyo an may obligasyon sa ‘‘subsistence allowance’’ parejo kan regular na miembros kan CAFGU.\nSinda iyo an katuwang kan AFP nganing taposon na an problema sa insurhencia sa nasyon.\nAn provincia iyo man an matagama nin fondo para sa monthly allowance na nagcacantidad nin P6,000 cada miembro asin kun 120 Cafgu magastos an LGU nin P720,000 asin kun sa sarong taon kaipuhan mag-budget an provincia nin P8,640,000.\nSa Camarines Sur na aprubado na ni Gobernador Migz Villafuerte an ordinansa sa special Cafgu nakatalaan pang pinalisaron kan AFP asin Capitolyo an memorandum of agreement.\nAn jefe kan LGU kan Capitolyo asin Defense Secretary Delfin Lorenzana iyo an mapirma kan memoag.\nSi Lt. Col Sisenando Magbalot Jr. iyo an battalion commander kan CAFGU kan 9th ID sa Bicol.\nNagpatanid man si Magbalot na kun gagamiton sa politica asin mabalga sa memoag an LGU, babawion kan Department of National Defense.\nAn kasundoan renewable cada taon, sabi pa kan opisyal kan 9th ID. (dpa)


Si Jesus—Naglingkod Siya sa Ibang Tawo\nNAGUGUSTOHAN mo daw kun may gumibo nin marahay na bagay para sa saimo?— Bueno, an ibang tawo nagugustohan man kun may gumibo nin marahay para sa sainda. Kita gabos nagugustohan iyan. Aram iyan kan Dakulang Paratokdo, asin pirme siang may ginigibo para sa mga tawo. Sabi nia: “[Ako] nagdigdi, bakong tanganing paglingkodan, kundi tanganing maglingkod.”—Mateo 20:28.\nAno an pinagdidiskutiran kan mga parasunod ni Jesus?\nKaya kun gusto niatong arogon an Dakulang Paratokdo, ano an dapat niatong gibohon?— Dapat kitang maglingkod sa iba. Dapat kitang gumibo nin marahay para sa sainda. Totoo na dakol an dai naggigibo kaini. Sa katunayan, an kadaklan pirmeng gusto na paglingkodan sinda nin iba. May panahon na dawa an mga parasunod ni Jesus arog man kaini an saboot. An balang saro sa sainda gusto na iyong magin pinakadakula o pinakaimportante.\nSarong aldaw nagbabaklay si Jesus kaiba an mga disipulo nia, na mga parasunod nia. Pag-abot ninda sa siudad nin Capernaum, na harani sa Dagat nin Galilea, sinda gabos naglaog sa sarong harong. Duman hinapot sinda ni Jesus: “Ano an saindong pinagdidiskutiran sa dalan?” Dai sinda naggirong ta sa dalan nagdiriskutiran sinda manongod sa kun siisay an mas dakula.—Marcos 9:33, 34.\nAram ni Jesus na bakong tama na isipon kan siisay man sa saiyang mga disipulo na sia an pinakadakula. Kaya, arog kan nanodan niato sa enot na kapitulo kan librong ini, pinatindog nia sa tahaw ninda an sarong saday na aki asin sinabihan sinda na maninigo na magin sindang mapakumbaba arog kan aking iyan. Alagad dai pa man giraray sinda nakanood. Kaya dai nahaloy bago sia magadan, tinokdoan sinda ni Jesus nin leksion na nungka nindang malilingawan. Ano daw an ginibo nia?—\nBueno, mantang nagkakakan sinda gabos, nagbuhat si Jesus sa lamesa asin hinukas an pan-ibabaw niang gubing. Pagkakua nin tuwalya, itinapis nia iyan. Dangan nagkua sia nin planggana asin binugtakan iyan nin tubig. Segurado na iniisip-isip kan saiyang mga parasunod kun ano an gigibohon nia. Mantang sinda nagmamasid, sinda gabos dinolok ni Jesus, duminuko sia, asin hinanawan an bitis ninda. Dangan pinunasan nia kan tuwalya an bitis ninda. Isip-isipa na sana iyan! Ano daw kun yaon ka duman? Ano daw an magigin saboot mo?—\nAnong leksion an itinotokdo ni Jesus sa saiyang mga parasunod?\nDai hinona kan mga parasunod nia na tama na paglingkodan sinda nin arog kaini kan Dakulang Paratokdo. Napasupog sinda. Sa katunayan, habo ni Pedro na gibohon ni Jesus para sa saiya an hamak na paglilingkod na ini. Alagad sinabi ni Jesus na importante na ini gibohon nia.\nParate na dai man kita naghihinanawan nin bitis ngonyan. Alagad ini ginigibo kaidtong yaon si Jesus digdi sa daga. Aram mo daw kun taano?— Bueno, duman sa iniistaran ni Jesus asin kan saiyang mga parasunod, nakasandalyas an mga tawo na mayo nin medyas. Kaya paglakaw ninda sa mga tinampong daga, napapatos nin alpog an bitis ninda. Sarong kabootan na hugason an alpog sa bitis nin saro na naglaog sa harong sa pagbisita.\nAlagad sa panahon na ini mayo ni saro sa mga disipulo ni Jesus na nag-alok na hanawan an bitis kan iba. Kaya si Jesus na an guminibo kaiyan. Sa paggibo kaini, tinokdoan ni Jesus nin importanteng leksion an saiyang mga parasunod. Kaipuhan na manodan ninda an leksion na ini. Asin iyan leksion na kaipuhan na manodan niato ngonyan.\nAram mo daw kun ano an leksion na iyan?— Pagkasulotan giraray ni Jesus kan pan-ibabaw niang gubing asin pakabalik nia sa lamesa, ipinaliwanag nia: “Aram nindo kun ano an ginibo ko sa saindo? Inaapod nindo akong, ‘Paratokdo,’ asin, ‘Kagurangnan,’ asin tama kamo, huli ta siring man nanggad ako kaiyan. Kun siring, kun ako, minsan Kagurangnan asin Paratokdo, naghanaw kan saindong mga bitis, dapat na hanawan man nindo an bitis kan lambang saro.”—Juan 13:2-14.\nAno an magigibo mo tanganing makatabang sa iba?\nIpinaheling digdi kan Dakulang Paratokdo na boot nia na an saiyang mga parasunod maglingkod sa lambang saro. Habo nia na sadiri sana ninda an isipon ninda. Habo nia na isipon ninda na sinda importanteng marhay kaya maninigo na pirme sindang paglingkodan nin iba. Boot nia na sinda magin andam na maglingkod sa iba.\nBako daw iyan na marahay na leksion?— Aarogon mo daw an Dakulang Paratokdo asin maglilingkod ka man sa ibang tawo?— Kita gabos puedeng gumibo nin mga bagay para sa iba. Ikaoogma ninda ini. Alagad pinakamarahay sa gabos, ikaoogma iyan ni Jesus asin kan saiyang Ama.\nBako man na depisil na maglingkod sa ibang tawo. Kun ika magmamasid, dakol kang maheheling na puede mong gibohon para sa iba. Isip-isipa ngonyan: May magigibo ka daw tanganing matabangan mo si nanay mo? Aram mo na kadakol kan ginigibo nia para sa saimo asin sa iba pa sa pamilya. Matatabangan mo daw sia?— Taano ta dai mo sia hapoton?\nTibaad puede kang magpuesto kan lamesa bago magkakan an pamilya. O tibaad puede kang manaray kan mga kinakanan pagkakakan kan pamilya. An ibang aki ilinuluwas an basura aroaldaw. Ano man an makaya mong gibohon, maglilingkod ka sa iba, arog kan ginibo ni Jesus.\nIgwa ka daw nin nguhod na mga tugang na mapaglilingkodan mo? Girumdoma, si Jesus, an Dakulang Paratokdo, naglingkod pati sa saiyang mga parasunod. Paagi sa paglilingkod sa nguhod mong mga tugang, aarogon mo si Jesus. Ano daw an magigibo mo para sa sainda?— Tibaad matatabangan mo sinda na sarayon an mga kawatan ninda kun tapos na sindang magkawat. O tibaad matatabangan mo sindang magbulos. O tibaad matatabangan mo sindang pakarhayon an saindang higdaan. May naiisip ka pa daw na magigibo mo para sa sainda?— Mamomotan ka ninda huli sa paggibo kan mga bagay na ini, kun paanong an mga parasunod ni Jesus namotan sia.\nDuman man sa eskuelahan makapaglilingkod ka sa ibang tawo. Puedeng sa mga kaklase mo o sa maestra mo. Kun may mahulogan nin libro, magigin kabootan mo na tabangan sia sa pagpurot kaiyan. Puede kang mag-opresir na linigan an pisara o gibohon an iba pa para sa maestra mo. Dawa an pagbukas kan pinto para sa iba sarong maboot na paglilingkod.\nKun beses, maririsa niato na an mga tawo dai nagpapasalamat sa sato para sa paglilingkod niato sa sainda. Sa paghona mo daw maninigo na dai na kita maggibo nin marahay huli kaini?— Dai! Dakol an dai nagpasalamat ki Jesus para sa marahay na mga ginibo nia. Alagad dai sia nagpondo sa paggibo nin marahay huli kaiyan.\nKaya dai kita noarin man magpogol sa paglilingkod sa ibang tawo. Girumdomon niato an Dakulang Paratokdo, si Jesus, asin pirme niatong hingoahon na arogon an saiyang halimbawa.\nPara sa dagdag pang teksto manongod sa pagtabang sa iba, basahon an Talinhaga 3:27, 28; Roma 15:1, 2; asin Galacia 6:2.\nI-share I-share An Dakulang Paratokdo Naglingkod sa Ibang Tawo\nAn Dakulang Paratokdo Naglingkod sa Ibang Tawoe


SA KINABAN nin mga suanoy na pagtubod sa mga supernatural na pangyayari, biyo kitang pinapatanidan na likayan an paghirô, paghirá, paggaba, o pagraot nin mga dáan na bagay huli sa mga elemental na puwedeng nag-eerok digdi. Pinapatanidan kita kan mga gurang na mag ‘tabi apo’ kun minaagi sa madidiklom na parte kan kakahuyan o pag nakakahiling kita nin mga punsô na tinutubudan na erokán nin mga duwende asin tawong lipod. Dawa ngani sa paglihis kan panahon an mga pagtubod na ini nagin pagromdom asin pagrespeto na saná sa mga henerasyon na nag-agi asin nagpatanid, an siring na mga bagay nagin esensyal na parte kan satong agimadmad asin kultura—mga bagay na dapat sanang tungkusan huli sa mga pagpapahalang dara kaini sato bilang mga tawo. Nakakaagid ini sa dapat na pagtao ta nin importansya sa mga istruktura—lumang harong, establisimiyentong pampubliko, simbahan, tulay, asin iba pa—na inaataman bako sanang huli sa praktikal na halaga kan mga ini, kundi sa memoryang nagpoon, nagbilog, asin nagtaong-kolor sa buhay kan mga tawo sa lugar na kinamumugtakan. Alagad pâno kun an mga awtoridad na mismo an nagigin dálan pasiring sa paglingaw sa mga adal kan nakaagi?\nAn paggaba sa Gabaldon school building sa sentro kan Nabua sarong ehemplo nin pagratak bako sana sa sarong liktao o artifact kundi pagratak man sa giromdom kan mga tawo kan sarong bagay na naghurma sainda bilang mga namamanwaan. Sarong aksyon ini nin pirit na pagpalingaw sa mga tawo kan nakaagi, orog na an mga istrukturang arog kan Gabaldon na instrumento kan pagpauswag kan banwaan sa rinibong mga estudyanteng nag-aragi digdi. An makamumundô kaini, an gobyerno lokal mismo kan banwaan an nangenot sa paggaba kan istruktura. Kun kayâ dai man makangangalas na an mga taga-Nabua mag-agrangay sa pagkawara kan Gabaldon. Sabi ngani sa sarong ladawan sa Nabua Forum sa internet, ‘ako na ginikanan ninyo, rinugba ninyo ako.’ Sosog sa kag-pundar kan Nabua Forum na si Dada Docot, dai ninda masabotan kun tano ginaba pa an Gabaldon sa likod kan mga pangapodan na ipreserbar ini, sa likod kan mga surat kan National Historical Institute asin Heritage Conservation Society, asin sa likod man kan naenot nang pahayag ni Mayor Fer Simbulan na dai nanggad gagabaon an Gabaldon.\nMall—LCC Mall—subuot an itutugdok sa lugar na dating kinamumugtakan kan Gabaldon. Kun ini man nanggad an dalagan, naghihimo ini nin mga hapot, mga hapot na sensitibo na sa pandangog kan sarong politiko: Ano an nasa irarom kan mga paghirong ini? Ano an karibay kan paggaba kan Gabaldon asin pagtogot na mall an magribay digdi? Siisay an manginginabang? Dai magngalas kun an mga tawo mag-agrangay nin korapsyon. Dai man magngalas kun an mga tawo mahiling pa an pagiging bagong propiong Nabueño kan saindang Mayor. Dai man magngalas kun magkurahaw pa an mga tawo na dai pagbotohan kun madalagan sa pagka-alkalde an agom kan mayor huli saná ta dai ini tataong mag-Rinconada.\nSa mga panahon na ini, pinapatubod kita kan satong mga awtoridad na an progreso orog na mamamate sa pagdagdag nin mga pisikal na bagay. Sa hiling ko, an progresong ini progresong kulapós, huli ta kaibahan kan mga pisikal na bagay, kaibahan sa progreso an kabilugan kan pagkatawo kan sarong banwaan. Kun gabos sana pisikal, asin an agimadmad, an pagkatawo, an kaaraman dai nagpo-progreso, hilaw an progresong iyan. Enot pa, bakong an tawo kinukumpunir nin hawak asin kalag?\nAn paggaba sa Gabaldon, nagpapahiling saná nin kakulangan kan mga namamahala sa Nabua kan hustong kaaraman kan importansya kan istruktura. Sa hiling ninda, ini saro sanang edipisyong lapâ na asin kaipuhan nang gabaon. Dai ninda nahiling an pamana kaini sa banwaan, an kaaraman na nagunò kan mga tawong nag-ereskwela digdi. O tibaad sinda napaglingaw saná. Tibaad man awad-awad an karibay asin dai nanggad manenegaran. Tibaad saná.\nSa paggaba kan Gabaldon, sarong lakdang an ginibo kan gobyerno lokal tanganing pirit na panlingawon an mga Nabueño kan yaman kan saindang nakaagi. Bako sanang paglingaw kundi pagratak sa saindang agimadmad, sa saindang mga eksperiyensiya bilang tawo asin banwaan. Sa mga lakdang na ini, nawawâran man an mga maarabot na henerasyon nin pagkakataon na masîrip an nakaagi kan saindang banwaan. Kun arog kaini an nangyayari, pasain man nanggad an dalagan kan banwaan?\nKun an mga namamahala an nagigin mga instrumento nin paglingaw, tibaad sinda na nguna an kaipuhan lingawan.\nPhotograph courtesy of Dada Docot


CSur dai apektado sa produksyon nin niyog matapos kan calamidad\nDawa inagihan nin bagyong Tisoy an Camarines Sur kan Deciembre 2 alagad dai apektado sa coconut production an provincia maging sa copra nin huli ta ‘’negligible’’ an daños sa plantasyon.\nSi John Villareal, jefe kan Philippine Coconut Authority (PCA) sa Camarines Sur l na nagsasakop kan mga municipalidad kan premir, segundo asin tercer distrito nagpahayag kaini sa Bicol Mail matapos an provinciang ini inagihan nin calamidad asin saro sa may halangkaw nin produksyon sa niyogan.\nNaglalangkaw an populasyon sa mga plantasyon dawa igwang nagpuputol asin nadestroso kan bagyo kasunod kan programa kan ahencia sa mga paraoma na madugangan an saindang mga tinatanum na niyog.\nSa damaged report kan nakaaging calamidad, ipinahayag na nag-aabot sana sa 21 mil na puon nin niyog an totally damaged, sa slightly damaged – 2.8 milyon na puon nin niyog asin ini cinco por ciento kan coconut plantation asin ini puedeng makabangon puon anom na bulan sundo sa sarong taon asin sa moderately damaged – 2.2 milyon na puon nin niyog.\nSaro sa may dakul na destroso iyo an Minalabac asin Pasacao.\nSinabi pa ni Villareal, base sa saindang reconesidong datus kan taon 2012 igwang 7.2 milyon na puon nin niyog alagad ngonian nag-aabot na sa 9.8 milyon na puon nin niyog.\nPagdakul an puon nin niyog halangkaw man an produksyon mala ngani nag-aabot na ini sa 300 milyon.\nSa isyu sa hababang presyo nin copras, sinabi pa na an Department of Agriculture asin PCA nagtatabangan nganing daing gayo apektado an paraoma nagkakaigwa sinda nin marikas na estratihiya siring kan mga minasunod: Magkaigwa nin direktiba na maggamit nin buko sa sa mga pagtitiripon para makabenta an mga paratanum nin niyog dawa dai pa nagkokopras asin An inaapod na cooperative Direct Coconut Marketing na direktang pagpabakal sa mga ‘’oil mills/desiccator plants’’.\nAn DA puedeng magpa-utang nin kapital asin pambakal nin trak asin magkaigwa sinda nin coordinasyon sa mga oil millers na sinda an diretso nang magbakal sa mga cooperativa o organiasyon kan mga magniniyog. (dpa)


Komperensya nin ESEAP 2018/Mga pagpasa - Meta\nKomperensya nin ESEAP 2018/Mga pagpasa\nThis page is a translated version of the page ESEAP Conference 2018/Submissions and the translation is 100% complete.\nBahasa Indonesia • Bikol Central • English • Esperanto • Iriga Bicolano • Tiếng Việt • dansk • polski • português do Brasil • ไทย • 中文 • 日本語\nKatuyohan kan Komperensya nin ESEAP 2018 na matipon an mga tawong kaayon sa paghirong ini kan Wikimedia sa laog kan mga rehiyon nin ESEAP, tanganing maghiras nin mga kaisipan asin magkaigwa nin pagtinarabangtabangan an rehiyonal na komunidad na imposibleng makamtan sa online na komunikasyon sana.\nKun kaapil kan nin komunidad kan saro sa mga proyekto nin Wikimedia (siring kan Wikipedia, Wikibooks, Wikidata, Wikisource, Wikimedia Commons, o iba pa), nauugma kami kan saimong proposal para sa sarong sesyon sa Komperensya nin ESEAP 2018.\nPag-ako asin mga mahalagang petsa\nKun maako an saimong papel asin kaipohan mo nin imbitasyon tanganing makakua nin bisa sa komperensya, hadoyon sana tabi kami sa lalong madaling panahon. Paisihon sana tabi kami na ika sarong sa mga mapresentar asin ibali an saimong adres sa saimong email. Minatugot ika na kun maako an saimong papel, maatendir sa komperensya tanganing ipresentar ini an dawa siisay sa mga kagsurat kan presentasyon.\nAn pangapodan nin mga proposal bukas na sa: Enero 15, 2018\nHuring aldaw nin pag-ako nin mga pagpasa: Marso 15, 2018\nPagpaisi kan mga pag-ako para sa mga pagpasa: Marso 30, 2018\nPag-uurulayan asin mamarkahan an saimong proposal kan Komite nin Programa kan ESEAP, asin papaisihon ika sa paagi kan impormasyon na itinao kan desisyon kan komite.\nKun igwa nin kadakol na magkaaragid na pagpasa sa parehong ulayon, an komite nin programa pwedeng magtao nin suhestyon na saroon an mga ini.\nMinauyon ika sa pagpasa kan saimong proposal:\nan pagladawan kan saimong proposal asin mga presentasyon katakod kaini ihihiras sa irarom kan paglisenyang CC BY-SA 4.0 International; asin\nkun maako, an sesyon pwedeng ipabalangibog asin/o irekord sagkod ikaag sa pormang audio asin/o biswal sa irarom kan parehong lisenya.\nKun dai ka minauyon sa mga rekisitos na ini (halimbawa, kun habo mong kuanan nin bidyo), mas marahay na kaulayon mo an sarong kaapil kan Komite nin Programa bago magpasa nin sarong proposal.\nPorma nin pagpasa\nRetrieved from "https://meta.wikimedia.org/w/index.php?title=ESEAP_Conference_2018/Submissions/bcl&oldid=19252702"\nLast edited on 2 August 2019, at 03:48


Pasajeros kan train suroksokan aroaldaw\nPadagos na naghihibog an numero nin pasajeros kan commuter train kan Philippine National Railways (PNR) sa Ciudad nin Naga mantang naglangkaw na an flete sa mga pampasajerong vehiculos epekto kan padagos na pag-ulanto sa presyo kan produkto nin petrolyo.\nPrueba kaini, si dating average aroaldaw na veinte cinco mil (P25,000) na ingreso nagsakat na sa treinta y cinco (35,0000) o naglangkaw nin cuarenta por ciento, kun sa sarong bulan nagkakaigwa sinda nin labi sa on milyon pesos.\nSi Engr. Jose Florece, Division Manager kan PNR sa Ciudad nin Naga nagsabi na saro sa nakatabang iyo an pagdagdag ninda nin sarong viaje sa dating duwa sana dawa ngani tolo sana an saindang kotse.\nSa paglangkaw kan saindang ingreso dai na naghahagad pa nin subsidia sa saindang opisina sa Manila para sa pansueldo sa saindang empleados asin sa iba pang operating expenses kan lokal na opisina kan perokarril.\nHaros perming suroksokan an pasajeros huli ta nagpapalunad pa nin pasajeros an saindang commuter train sa mga barangay sa limitado nindang ruta haling Ciudad nin Naga, pasiring Pamplona, Libmanan asin Sipocot pabuelta sa Naga Station.\nBarato an flete sa PNR kun icocompara sa mga pampasajerong jeepney asin van, pighalimbawa kan division manager si viajeng Naga-Libmanan nagcacantidad sanang P22 mantang sa jeepney P40 asin sa van P74.\nKulang an saindang makina asin kotse kaya dai na kayang makaantos sa Ragay asin Del Gallego, Camarines Sur sagcod sa provincia nin Albay, afuera kan problema sa mga linya kan relis kan perokarril.\nAn mga regular na pasajeros kan train nagpahayag man na dakulang bagay sa padagos na viaje kan commuter train dawa na sa limitadong ruta sa mga pagtaraid na banwaan sa tahaw kan inaatubang na halangkaw na inflation rate sa presenting administrasyon ni Duterte.


Lucas 23 | Bibliya Online | New World Translation\nSi Jesus sa atubangan ni Pilato asin ni Herodes (1-25)\nSi Jesus asin an duwang kriminal ipinako sa mga harigi (26-43)\n“Makakaibanan taka sa paraiso” (43)\nAn pagkagadan ni Jesus (44-49)\nPaglubong ki Jesus (50-56)\n23 Kaya nagtirindog an gabos asin dinara ninda siya ki Pilato. 2 Dangan pinunan ninda siyang akusaran, na sinasabi: “Nadakop mi an tawong ini na pigsusutsutan an mga namamanwaan na dai magsunod sa gobyerno. Ipinagbabawal niya an pagbayad nin buhis ki Cesar, asin sinasabi niya na siya mismo an Cristo na hadi.” 3 Hinapot siya ngunyan ni Pilato: “Ika an Hadi kan mga Judio?” Bilang simbag sinabi niya: “Ika na mismo an nagsasabi.” 4 Dangan sinabi ni Pilato sa mga panginot na saserdote asin sa mga tawo: “Mayo akong nahihiling na krimen na nagibo kan tawong ini.” 5 Alagad nag-insistir sinda, na nagsasabi: “Pigsusutsutan niya an mga tawo paagi sa pagtukdo sa bilog na Judea, na pinunan niya sa Galilea sagkod na makaabot digdi.” 6 Pagkadangog kaiyan, naghapot si Pilato kun baga taga Galilea si Jesus. 7 Pagkatapos niyang masiyerto na sakop siya ni Herodes, ipinadara niya siya ki Herodes, na yaon man sa Jerusalem kan mga aldaw na idto. 8 Kan mahiling ni Herodes si Jesus, naugma siyang marhay. Haloy nang gusto niyang mahiling si Jesus huli ta dakulon siyang nadangog manungod sa saiya, asin naglalaom siya na makakahiling siya nin sarong tanda na gigibuhon niya. 9 Kaya nagpuon siyang magparahapot sa saiya, pero dai siya nagsimbag sa saiya. 10 Alagad, an mga panginot na saserdote asin an mga eskriba pauruutrong nagtitindog asin anggot na nag-aakusar sa saiya. 11 Asin hinamak siya ni Herodes saka kan mga suldados kaini, asin tinuya-tuya niya siya paagi sa pagsulot sa saiya nin magarbong bado dangan ipinabalik siya ki Pilato. 12 Nagin mag-amigo si Herodes asin si Pilato kan mismong aldaw na iyan, huli ta bago kaiyan, may iwal sindang duwa. 13 Dangan tinipon ni Pilato an mga panginot na saserdote, an mga tagapamahala, saka an mga tawo 14 asin sinabi sa sainda: “Dinara nindo sa sako an tawong ini na sinasabi nindong nagsusutsut sa mga tawo na magrebelde. Hilinga! Inimbestigaran ko siya sa atubangan nindo pero dai akong nahiling na basehan kan mga akusasyon nindo laban sa saiya. 15 Sa katunayan, pati si Herodes dai man, mala ta ipinabalik niya siya sa sato, asin mayo siyang ginibong maninigo sa kagadanan. 16 Kaya kakastiguhon ko siya asin papalibrehon ko na.” 17 *—— 18 Alagad nagkururahaw an gabos na tawo: “Gadanon an tawong iyan,* asin palibrehon si Barabbas!” 19 (An lalaking ini napreso huling naimbuwelto siya sa rebelyon na nangyari sa siyudad asin nanggadan.) 20 Sa giraray kinaulay sinda ni Pilato, huli ta gusto niyang palibrehon si Jesus. 21 Dangan nagkururahaw sinda nin makusog, na nagsasabi: “Ibitay siya sa harigi! Ibitay siya sa harigi!”* 22 Sa ikatulong beses sinabi niya sa sainda: “Taano? Anong maraot na bagay an ginibo kan tawong ini? Dai akong nahiling sa saiya na maninigo sa kagadanan; kaya kakastiguhon ko siya asin papalibrehon ko na.” 23 Huli kaini lalo sindang nagin mapirit, na nag-iinsistir na padusahan siya nin kagadanan,* asin dai nang naginibo si Pilato dahil sa kusog kan saindang boses. 24 Kaya nagdesisyon si Pilato na itao an saindang pighahagad. 25 Pinalibre niya an tawong gusto nindang palibrehon, na napreso huling naimbuwelto sa rebelyon asin nanggadan, alagad itinao niya si Jesus sa sainda tanganing magibo ninda sa saiya an ano man na gusto ninda. 26 Kan dinadara na ninda siya, pinugol ninda an sarong nag-aagi hali sa baryo, si Simon na taga Cirene, asin ipinapasan sa saiya an hariging pasakitan* tanganing darahon niya iyan na kasunod ni Jesus. 27 Dakul na tawo an nagsusunod sa saiya, kaiba an mga babayi na nagpaparaturubtob kan saindang daghan sa kamunduan asin sigeng tarangis dahil sa saiya. 28 Uminatubang si Jesus sa mga babayi asin nagsabi: “Mga aking babayi nin Jerusalem, magpundo na kamo sa pagtangis dahil sa sako. Imbes, an tangisan nindo iyo an sadiri nindo asin an mga aki nindo; 29 huli ta uya! maabot an mga aldaw na masarabi an mga tawo, ‘Maugma an mga babaying baog, asin an mga dai nangaki saka an mga dai nagpasuso!’ 30 Dangan mapuon sindang magsabi sa mga bukid, ‘Rumpagi kami!’ asin sa mga bulod, ‘Tambuni kami!’ 31 Kun ginigibo ninda an mga bagay na ini miyentras na berde pa an puon nin kahoy, ano an mangyayari pag iyan alang na?” 32 Duwa pang lalaki, na mga kriminal, an dinadara man tanganing padusahan nin kagadanan kaiba niya. 33 Asin kan makaabot sinda sa lugar na inaapod na Bungo, duman ninda siya ipinako sa harigi kataid kan mga kriminal, na an saro nasa tuo niya asin an saro nasa wala. 34 Alagad sinabi ni Jesus: “Ama, patawada sinda, huli ta dai ninda aram an saindang ginigibo.” Nagburunutan man sinda tanganing pagparte-partehon an saiyang mga bado. 35 Asin an mga tawo nakatindog na nagmamasid. Alagad an mga tagapamahala nagngingirisi asin nagsasarabi: “An iba ilinigtas niya, di iligtas niya an sadiri niya kun siya an Cristo, an Pinili nin Diyos.” 36 Pati an mga suldados nagturuya-tuya sa saiya, asin nagrani sinda saka inalok siya nin maalsom na arak 37 asin nagsabi: “Kun ika an Hadi kan mga Judio, iligtas mo an sadiri mo.” 38 Igwa man nin nakasurat sa may itaas niya: “Ini an Hadi kan mga Judio.” 39 Dangan an saro sa mga kriminal na nakabitay duman nagpuon na magtaram sa saiya na may pang-iinsulto, na sinasabi: “Ika an Cristo, bako? Iligtas mo an sadiri mo asin kami man!” 40 Dahil kaini sinaway siya kan saro pang kriminal, na sinasabi: “Dai ka lamang natatakot sa Diyos? Sinentensiyahan ka man nin kapareho sa saiya. 41 Asin tama sana an sentensiya sa sato, huli ta inaako ta lang an maninigo sa mga ginibo ta; pero an tawong ini daing ginibong sala.” 42 Dangan sinabi niya: “Jesus, girumdumon mo ako pag yaon ka na sa saimong Kahadian.” 43 Asin sinabi niya sa saiya: “Sinisigurado ko sa saimo sa aldaw na ini, makakaibanan taka sa Paraiso.” 44 Buweno, mga ikaanom na oras* na, alagad ta nagdiklom sa bilog na daga sagkod sa ikasiyam na oras,* 45 huli ta nawara an liwanag kan aldaw; dangan an kurtina kan santuwaryo nabanga sa tahaw. 46 Asin nagkurahaw nin makusog si Jesus asin nagsabi: “Ama, ipinagkakatiwala ko sa saimong mga kamot an sakuyang espiritu.” Pagkasabi niya kaini, nautsan siya. 47 Huli sa pagkahiling kan nangyari, an opisyal nin hukbo nagpuon na magpamuraway sa Diyos, na sinasabi: “Talagang matanos an tawong ini.” 48 Kan an mga pangyayaring ini mahiling kan gabos na tawong nagkatiripon duman para magmasid kan pagbitay sa harigi, nagpuruli sinda na pigtuturubtob an saindang mga daghan. 49 Asin an gabos na personal na nakakamidbid sa saiya nakatindog sa huruharayo. Yaon man duman an mga babaying nag-iba sa saiya hali sa Galilea asin nahiling ninda an mga bagay na ini. 50 Asin igwa duman nin sarong lalaki na an pangaran Jose, na sarong miyembro kan Konseho;* marahay saka matanos siyang tawo. 51 (Dai ini nagboto sa pagsuporta kan saindang pakana asin aksiyon.) Taga Arimatea siya, na sarong siyudad sa Judea, asin hinahalat niya an Kahadian nin Diyos. 52 An lalaking ini nagduman ki Pilato asin hinagad an hawak ni Jesus. 53 Asin ibinaba niya iyan saka pinatos nin marahay na klaseng telang lino, asin ilinaag iyan sa sarong lulubngan* na tinuki sa gapo, na dai pa nalalagan nin bangkay. 54 Aldaw kaidto nin Pag-andam,* asin madali nang magpuon an Sabbath. 55 Alagad an mga babayi na nag-iba sa saiya hali sa Galilea nagsarabay man asin hiniling an lulubngan* saka kun paano ilinaag an saiyang hawak, 56 asin nagbaralik sinda tanganing magpreparar nin mahamot na mga sangkap* asin mga pahamot na lana. Pero siyempre, nagpahingalo sinda sa Sabbath kauyon kan pagbuot.\n^ Sa literal, “Halion an sarong iyan.”\n^ O “Padusahan siya nin kagadanan sa harigi! Padusahan siya nin kagadanan sa harigi!”\n^ O “padusahan siya nin kagadanan sa harigi.”\n^ Hilingon an nota sa Marcos 16:1.


Home / Albay / Bicol / Bicol News / Legazpi City / Task group, mabantay sa mga pantalan sa Bicol\nTask group, mabantay sa mga pantalan sa Bicol\nBicol Standard Newspaper Tuesday, November 06, 2018 Albay, Bicol, Bicol News, Legazpi City\nLEGAZPI CITY - Fomal na pig organisar kasuodma an Bicol Integrated Port and Maritime Security task group sa initiatibo kan Regional Peace and Order Council.\nSi Mayor Noel Rosal, kan Legazpi City, na iyo an chairman kan RPOC nag firma kan Memorandum of Agreement sa Camp Gen Simeon Ola.\nAn Bicol Integrated Port and Maritime Security task group pig organisar huli kan incidenteng pagbomba kan Masbate port, na isinasahot na an kag gibo iyo an mga miembros kan New People's Army.\nPinaka mayor na obheto kaini iyo an mag tao nin seguridad asin para maibitaran an terrorist attacks sa mga importanteng mga government installations orog na sa mga seaports, ferry terminals, airports asin iba pang transport terminals sa region.\nSegun pa ki Rosal an task grupo mapakusog pang orog kan seguridad sa mga terminals, ta pwedeng ini an kursunadahon na atakehon.\nAn mayor na pier sa Bicol an consideradong inter island gateway pasiring sa Visayas, asin Mindanao regions.\nIni iyo an mga ports kan Masbate, Matnog, asin Bulan, anas sa Sorsogon asin sa Legazpi City, Tabaco asin Pio Duran, sa Albay.\nKabale sa mga nag firma sa MOA iyo an mga regional directors kan mga ahensiya, kabale an Department of Transporation asin Interior and Local Government, Philippine Ports Authority, PDEA, PNP, Philippine Coast Guard, AFP, Bureau of Customs asin an National Intelligence Coordination Agency.\nTask group, mabantay sa mga pantalan sa Bicol Reviewed by Bicol Standard Newspaper on Tuesday, November 06, 2018 Rating: 5


Anong ngaran na...\nMAHAMIS na eksperiyensiya para sa sarong tao an madangog na sayodon nin tama kan iba an ngaran niya. Kadakol nang beses ta ining nadangog, asin kadakol naman nin naisurat dapit sa mga pangaran asin pag-ngaran alagad pirmi ta man ining pinapasipara. Kun mahapot kita, pirang ngaran na an satong sinala an spelling, an pagkasayod, an pagka-kumpleto sa pahina? Pirang yearbook, programme, publikasyon, anunsiyo, asin iba pa an naglalaman nin saro o duwa o kadakol na saralang pagsáli nin ngaran nin siisay man. Dai ta man lamang inisip na dawa pàno, sinakitan sa pagkalap nin ngaran an mga magurang kan siisay man na igwang pangaran.\nMaogma an manlaen-laen na istorya kan pagtao nin ngaran sa sarong tao, orog na digdi sa satong rona na an ponemikong tradisyon lain man sa Pan-sulnupan na nakatudan. Kaya sa Pilipinas an mga ngaran na Crisanta, José, Rosario, Rolando, Matias asin iba pa orog na makukua digdi sa sato kaysa mga ngaran na Farrah, Craig, Gwyneth, Ralph. An enot na mga ngaran mga minana ta sa Espanyol na parasákop na an lenggwahe orog na madali sa satong mga dila huli ta an tradisyon kan saindang tataramon halos nakakaagid sa satuya. An huring mga ngaran maguguno ta sa iba pang Sulnupanon na sosyudad arog kan Amerika, Britanya, asin iba pa. Nakakapangirit, alagad igwang implikasyon sa satong kolonyal na kaisipan an pagngaran sa mga Pilipino nin ngaran na siring kan mga ini. Mala ta dawa ako iyan man an kinaabtan. Alagad igwang labi-labi an kapipirit, siring sa aking nginaranan nin Kenneth, alagad huli sa dilang Pilipino, minaluwas na Kinit an pagsambit digdi. O an Farrah nagigin Para. Dai man magngalas kun Krig an Craig, Ralp an Ralph, asin Gwinit an Gwyneth. Nasa dila ta ini asin ini an orihinal tang tradisyon. Alagad siring man, ata sala na ngani an pagsambit kun pag-aatidon, dai naman pagsalaa an pagsurat.\nNaroromdoman ko man kan aki pa ako, an epekto kan media sa pagtataong ngaran sa mga aki. Sakristan ako sa Lupi kan ipaluwas sa telebisyon an komersyal na may dayalogong, “Mommy, nawawala si Jennifer.” Asin sa sarong Mass Baptism, pipira sana sa mga omboy na babae an dai nagngangaran Jennifer. Panahon man idto na minasikat si Patrick Garcia, kaya sa mga lalaki, kadakol man an Patrick. Kan nanggana sa Little Miss Philippines an child star na si Aiza Seguerra, kadakol man naging Aiza. Marhay na sana nganing kan nauso si Reycards, mayong nagtaong Reycards na ngaran sa saindang aki.\nIgwa man mga ngaran na talagang naiiba. Arog ki Engr. Zero Magallon kan College of Engineering sa Ateneo de Naga University, asin an registrar kan UP Diliman ngunyan, si Dr. Ludendorffo Decenteceo. Igwa man ngaran na garo “natripan” sana. Sinda Lotlot, Lenlen, Jopet, asin Wangyo, full name an mga iyan. Arog kan si magtugang na mga amigo ko sa Lupi na fans kan Metallica, nginaranan an pamangkin nindang Kirk Hammet alagad Pinoy an apelyido. O an kamidbid kong taga-Cagayan de Oro na nagngangaran Bob Dylan, alagad kolor-dagang Pilipino an apelyido. Iiba na diyan si J-ser, totoong first name ini, na engineer naman ngunyan.\nAn saro pa iyo an tinudan na pagtaong ngaran sa paagi kan pagtakod kan mga pangaran kan ama asin ina kan aki. Arog kan Marden na aki ninda Mario asin Eden, Jober na aki ninda José asin Berna, asin kadakol pang iba. Minsan ngani luwas na sa kinaban an ngaran basta magtarakudan, lusot iyan. Igwa man mga magurang na boot na gayong ngaranan nin banyaga pa kaysa mga Amerikano an saindang mga aki. May amigo ako sa Lupi na an ngaran Vladimer, dai ko aram kun nasala sana an spelling kan Vladimir na Russian. Igwa man akong midbid na Serses na sa hiling ko an tuyo talaga dapat Xerxes. Kaiba ako sa mga duwa-duwa an ngaran, kaya kan grade one ako, sa kadakulaan kan mga surat ko kaidto, an apelyido ko nasa ikaduwang linya na. Pano na lang daw si pira-pira pa an ngaran? Arog ki Kuya Ringo sa Campus Ministry kan Ateneo de Naga na may kangaranan na Rosendo Santiago Tadeo Juan. Igwa man nag-ngangaran na base sa pintakasi kan mga santo, siring kan Francis pag an kompleanyo Oktubre 4 o Disyembre 3, o Cecilia pag ipinangaking Nobyembre 22. Kaiba naman an dai mabilang na mga Emmanuel asin Natividad na ipinangaki nin Disyembre 25. Igwa man inginaran sa lugar arog ki Filipinas, o an internasyunal na sinda America asin China, dai pa ako nakadangog nin nginaranan Baao o Pamukid. Igwa man parareho an ngaran kan magturugang, arog kinda Tany III, Tany IV, Tany V, asin iba pa.\nAlagad, an pinakamayaman sa gayod na arte nin pag-ngaran kan mga Pilipino iyo an pagtao nin danga. Si papa na Estelito an ngaran, puwedeng magin Estong, Lito o Tolits, alagad si Estelito Jacob na Bikolanong parasurat, an danga Esting. An pinakadakol na danga iyo an mga liniliwat-liwat na mga pantig, arog kan bilog na pagliwat kan Yanyan, Klik-klik, Teng-teng, Boom-boom, Shen-shen, asin Lan-lan; o an parte sanang pagliwat kan Boboy, Gagay, Dodoy. Igwang Ingles na kolumnistang nagsurat dapit sa tradisyon na ini kan mga Pilipino, na saiya man na hinangaan dahil sa pagigin malikot kan isip minsan ngani sa pag-ngaran sana. Ultimo ngani daang Luzviminda naisip ta pa, sarong bagay na dai niya magibo kun pagsusurugpunon an mga ngaran kan mga kaayon sa British Isles.An komplikasyon kan pagtaong ngaran sa siisay man nagpapahiling sanang an sarong pangaran bakong basang-basang, ini pinaghingowahan na himuhon asin hamanon, asin ini magkakanigong mag-ako nin hustong pag-galang asin pagsambit—pasurát man o pataram. Igwa pa nganing minagarastos para sanang makua an pinakahustong ngaran na itatao sa baong mundag. Igwang minabarasa muna nin manlaenlaen na babasahon. Siring na boot ta man na marhay an paggamit kan ibang mga tao sa ngaran na itinao sa sato kan satong mga magurang, ngaran ikinaoorgolyo ta, ngaran na nagpapamidbid sa sato sa bilog na kinaban. Ini an satong identidad, an enot tang tatak bilang totoo asin lehitimong mga tao. Sa masunod na pagtratar ta nin mga pangaran, logod magin sagrado man logod sinda sa satong mga kamot.


DAKULA an papel kan mga paratukdo sa pagpapalakop kan kultura kan arin man na lugar. Kun hahapoton an kadakol na mga parasurat kun tadaw ta sinda naarungkaya na magin parasurat, o an mga aktor kun tadaw kaya pinili ninda an karera bilang mga tao sa entablado, o an mga musiko kun tadaw ta biyo-biyo an saindang pagboot na makagibo nin bagong awit o piyesa nin musika, haros sinda gabos minatukdo sa saindang mga paratukdo kan sinda mga aki pa bilang mga instigador kan saindang pagtulod sa arte asin kultura. Siring man an sakong eksperyensiya, kun tadaw ta minawot ko man kuguson an arte kan pagsurat, huli ta nagkaigwa ako nin mga maestra asin maestro na nagmuklat kan sakong mga mata sa kagayonan kan arteng biswal, musika, asin literatura. Yaon man an pagpapahalagang naiheras sa sako kan sakong mga paratukdo dapit sa historya kan nasyon. Digdi nabibilog an agimadmad kan sarong tao na mahiling an kagayonan kan sadiring rona.\nNaroromdoman ko pa kaidto na an pag-aadal nin gramatika—sa Ingles man o Filipino—pirming igwang katakod nin ehemplong gunò sa mga magagayon na obra kan satong mga parasurat. Kaidto, tanganing masabotan an tamang gamit kan ‘ng’ asin ‘nang,’ kaipuhan magbasa nguna nin mga osipon, rawitdawit o salaysay, asin hanapon an gamit kan mga tataramon na ini. Naroromdoman ko an ‘Tata Selo,’ ‘Ang Kalupi,’ ‘Suyuan sa Tubigan,’ asin iba pa sa Filipino; asin an ‘Footnote to Youth,’ ‘May Day Eve,’ ‘New Yorker in Tondo,’ ‘How my Brother Leon Brought Home a Wife,’ asin iba pa man sa Ingles. An mga ini asin iba pang mga obrang pan-literatura iyo an nagin mga sagurong nin kaaraman asin nagpasabot sa mga estudyante kaidto kun pano man nanggad an tamang paggamit kan inaadalan na lenggwahe. Sa siring na paagi, pasil na marhay an pag-adal kan gramatika o balarila, asin an proseso nin pag-aram maogma asin magian na ipasunod sa mga estudyante. Igwang hayag na pag-arungkaya sa mga estudyante na mag-adal, asin daing rason na dai makabasa kan magagayon na obrang pan-literatura huli ta an mga ini nakapalaman sa laog kan mga librong gamit sa laog kan eskwelahan. Hinihiling ko an bagay na ini na saro sa mga makukusog na rason kun tano an mga estudyante kaidto igwang orog na mayaman na bokabularyo, lohika, asin retorika kisa mga aki ngunyan na sa biswal na lado na saná nangongorog na makusog.\nAlagad, an presenteng paagi kan pagtukdo sa satong mga basic education institutions, pampubliko man o pribado, huminale kan siring na proseso nin pag-adal. Ngunyan na inaapod nindang content-based an pag-aadal kan gramatika, hinahalean an mga estudyante nin kapasidad na mag-isip nin hararom asin kritikal asin rinárayô sainda an kakayahan na magsagap nin kahulugan gamit an mga metapora asin iba pang figurative na paagi na iyo an ginigibo kaidto. Kun kaidto, rawitdawit, osipon, asin salaysay an gamit tanganing ipaliwanag an gramatika, ngunyan ibinaba ini sa mga ehemplong ginuno sa istorya kan mga aktwal na pangyayari sa satong historya, arog baga kan ‘Si Del Pilar sa Tirad Pass,’ ‘Unang Sigaw sa Pugadlawin,’ o ‘Ang Panunungkulan ni Presidente Aquino.’ Sa siring na paagi, anas sana kaaraman nin facts, asin daing analysis na nangyayari. Iyo, aram ngani kan estudyante an nangyari sa nakalihis na panahon, alagad dai niya man aram kun anong gigibohon sa katotoohan na ini. Kun arog kaini an kamugtakan, ano pang klase nin mga estudyante an maluwas sa satong mga kolehiyo asin unibersidad?\nHararom an pinaggagamutan kan remalasong ini. An responsibilidad minapoon duman sa tuktok kan hagyan nin kapangyarihan kan Departamento kan Edukasyon. An mga eksperto sa edukasyon minatukdo sa rumpag na curriculum kan sistema ta nin edukasyon, curriculum na hilaw na inadalan kan mga institusyon na minadikta kaini. Minsan hugak sana o kun orog pang mandata, kurapsyon an dahilan, alagad milyon na kaakian an nadadanyaran. Kun iniisip asin biyong kinokonsiderar kan ahensyang ini an nuudma kan mga kaakian, tibaad orog na marhay na buhayon liwat sainda an Agyat na maging creative, kun sain kultura an satong puhunan. Huli ta an pag-aadal na nakabase sa literatura sarong magayon na paagi tanganing bako sanang maaraman kundi man mánûdan an kun siisay siya bilang parte kan sosyudad na saiyang hinihirôan.\nAn pagrapak kan magagayon na mga suanoy na kulturang natatada ngunyan, padagos akong nagtutubod, na pagpahiling sana ini sato kan satong mga pagkukulang sa responsibilidad na magtukdo nin husay, magtukdo kan yaman kan nasyon, magtukdo kan agi-agi kan sosyudad, sa satong mga kaakian.\n*An raraot nang istasyon kan tren sa Bocaue, Bulacan, na haloy na nagsirbi sa nasyon. Pinabayaan na sanang magkararaot sa likod kan pagiging ehemplo kaini kan kolonyal na disenyo nin arkitektura. An istasyon na ini maninigo kutang magin National Historical Landmark kaiba naman an ginatos na mga istasyon nin tren sa bilog na nasyon na igwang magagayon na disenyo.


DENR Nagpatanid Liwat Sa Pagpako Nin Campaign Poster Sa Mga Kahoy\nMalinaw an leye, papatawan nin pinalidad an siisay man na magpapako nin poster o pandagka sa pangangampanya sa mga poon nin kahoy katakod kan maabot na eleksyon sa Mayo.\nTinawan nin doon ni D-E-N-R Regional Executive Director Gilbert Gonzales na ipinagbabawal kan Presidential Decree 953 an siring na gawe saka an mapapatunayan na nagkasala mapapatawan nin pagkakakulong poon anom (6) na bulan sagkod duwang (2) taon buda pinalidad na 500 pisos sagkod 5,000 mil pisos.\nNakiolay man si Director Gonzales sa mga politiko saka mga katood kaini na gibuhong malinig an karampanyahan, likayan an basura, dangan magtakod nin mga poster sa mga designadong lugar kan Commision On Elections (COMELEC).\nHinagad niya man an kooperasyon kan mga politiko asin mga suportador na linigon an lugar na pinagsagibuhan pagka igwang “miting de avance”, na parte kan pigbubusol kan D-E-N-R Bicol na clean and trash free election.\nSa lindong kan section 23 kan Comelec Resolution 7767 kasugpon sa Republic Act 9006 o Fair Election Act, pigbabawal man an pagpapadukot, pagpasalunad o pigpapako ki mga campaign poster sa mga poon nin kahoy.\nBroadcast Release: February 1, 2013


Urag ni David | Magbikol Kita\nSunday, December 05, 2021, 9:57pm\nUrag ni David\nPublished on Sunday, August 16, 2020, 11:32am\nHaloy na kutang may libro akong naisurat dapit sa mga Bikol asin pakunswelo ni David Dollano na sa radyo na tunay na Bikolista. Kundi sa kaaantabay bilang radio fanatic, nalingawan kong isurat sa papel arualdaw an mga pambihirang Bikol na hararom asin hababaw pero interesante. Ngunyan pa saná ako nagpupuon magsurat sa papel kan mga terminolohiya na gamit niya sa radyo na dai gamit kan iba.\nNamundag sa Bula (Rinconada), nagdakula sa Calabanga, nag-eskwela sa Naga asin ngunyan naka-istar sa Canaman an banwaan [Ed. subuot] na pinaghahalian kan “standard Bikol”. An saiyang dipuntong ina sarong maestra, Batangeña, pero an tono ni David on-air or off-air Bikolanong-bikolano, mayong Calabanga o Bula accent.\nAn saiyang ama na propyong taga-Bula—Antero Habana Dollano—dating provincial guard na pigbabansagan na Samuel Bilibit ta lakaw sanáng lakaw, dai naglulunad. Sya an numero unong tagahanga ni David sa radyo. Antes syang nagadan sa edad na 97, pirmi pa syang nagbibisita sa istasyon na pigpoprogramahan ni David. An dai aram ni Don Antero, sya man an idolo kan saiyang sikat na aki sa linya nin disiplina asin pakikipag-kapwa.\nBako pang broadcaster si David kan amay na parte kan dekada 80, sinda ni Irvin Borja an saiyang barkada, mga sikat nang orador asin student leader sa UNC. Nakanood syang magin announcer—live—sa 27 barangay kan Naga bilang operator sa sound system ni dating Kagawad Popoy Hernandez, asin emcee sa mga programa asin pabayle kan grupo na dating Naga Mayor Lut del Castillo, Vice-Mayor Pat Obias, asin pag-iriba.\nAnnoucer na sya sa BBS-dwLV kan magkandidato para konsehal kan Naga pero nadaog, kaiba si Jesse Robredo kan 1988, nagparadiskurso na sya sa gabos na barangay kan ciudad. An pangako nya papakaputan nya an saiyang tropeyo sa mga daraga kun sya mangana. Mala ta nadaog. Sa linyada, maski daog si David, gana sinda Luis Ortega asin si Alfredo “An Masalbar” Cabral bilang mga konsehal sa inot na turno ni JMR, alyas Pogi.\nAn karera ni David nagpuon sa mga sidewalk sa Centro kan Naga bilang shine boy asin istambay sa Plaza Rizal. Gulpi syang namidbid na mga tawo asin nadangog nya sainda an gabos na klaseng tataramon lalo na sa Bikol—pati mga katarantaduhan.\nNapangagom nya an magayon na si Melba Chavez, sinda may tulong aki, duwang gwapong lalaki asin sarong magayon na daraga, gabos tapos sa kolehiyo.\nAn pigbibiliban saiya kan saiyang mga taga-hanga iyo ta marhay siyang magmato-mato sa saiyang pamilya lalo na sa mga tugang na maluya an kayod.\nKan aki pa siya sabi kan mga taga-Calabanga si David iyo an kakawat ni Congressman Gabby Bordado mala ta sya an caddy sa karawat na golf sa Barangay Del Carmen. Ngunyan, sya an Buradol King sa Metro Naga Sports Complex kada summer, on-air or off-air, on-campus, or off-campus.\nNagpuon syang magsikat sa dwLV kaiba si Station Manager Butch Robredo, an saindong lingkod na Production Manager, sinda Rick Diaz, Cris Rances, Gil Basmayor, Oscar Monte Agodo, Armi Asor, Ato Peña, asin Jimmy Letada. Saro sa mga reporters kaidto an ngunyan mayamanon na si Noel de Luna.\nKan magin politiko an saiyang mga pag-iriba, nagbalyo siya sa RMN-dzHN, ki Celso Baguio, sa Queborac, Naga City. Duman nagin sikat syang emcee sa entablado sa mga liveshow. Paborito sya kan mga tawo ta grabe an sense of humor, nakakapangisi maski ngani sya mismo dai nagngingirit. An saiyang pirming katambal sa stage iyo si Bert delos Martirez, urog na sa pamusong search for Mrs. Bicolandia.\nKan magbukas an dwNX FM, kinua sya bilang primetime announcer kaya sya an pinakaprimero asin solong broadcaster sa Bikol na binayadan nin royalty kan top management na ginatos na ribo.\nSosog sa istorya kan magpa-Manila si David ta makubra kan saiyang kwarta asin kaka-ulayon kan mga opisyales sa itaas, pigkakabit pa sya ni SM Al Ubaña pagbalyo sa pedestrian lane kan mahiwas na tinampo sa Manila.\nAn dwNX an primerong FM station sa Bikol na AM an programming.\nSa NX, sya an nag-introdusir kan chika sa bareta na nagin bantugan na marhay puon kaidto sagkod ngunyan. Sya man an brodkaster na hasyendero_para-ataman nin baka asin paramais (bakong corny). Haling NX, nagbalyo sya sa dzGE kun sain sya urog pang suminikat kaibahan si Atty. Henry Briguera asin iba pa.\nSa halipot nang panahon nagbalik sya sa BBS. Ngunyan yaon na sya sa dwOK FM-PBN TV 5 asin Facebook Live worldwide aga-aga. Riding-in-tandem sinda ni Irvin Borja.\nSabi may mati-mati si David.\nNgunyan pa lang, iniimbitaran ko an gabos na mga paradangog na i-record asin i-save an mga programa ni David tangarig maitago an saiyang magagayon asin bulawan na Bikol.\nPero an pinakaremedyo bako an dialysis kundi an pagbalik-balik ninda ni Melba sa Blessed Sacrament.\nAn orag ni David iyo na, imbis na iwalon o tiraduron o talayupon, inamigo niya lugod si Goliath, an saiyang bossing sa kinaban.


Home / Albay / Legazpi / Legazpi City / mayon / MayonPH / Pagtaas sa Alert level 4, wara pang indikasyon sa ibong kan sunod sunod na lava fountains, pyroclastic flows\nPagtaas sa Alert level 4, wara pang indikasyon sa ibong kan sunod sunod na lava fountains, pyroclastic flows\nBicol Standard Newspaper Tuesday, January 16, 2018 Albay, Legazpi, Legazpi City, mayon, MayonPH\nRetrato: Vince Villar\nLegazpi City - Nilinaw tulos kan Philippine Institute of Volcanology and Seismology o Phivolcs na an nahiling na ash cloud sa southwest na porsyon kan Mayon an dahil sa nag collapse o narumpag na lava.\nSa intrivista kay Director Renato Solidum, 10 beses suboot na nag collapse an lava kan Mayon puon kasubagong alas 6:00 nin aga kun kaya nagdulot ini nin Pyroclastic density current o Mahibugon na Ash cloud.\nCausa kaini, apektado na naman liwat an mga residentes sa Camalig asin Guinobatan asin pagtaraid pang lugar.\nNanutaran na sa sentro kan Camalig an biyo pating nagdiriklom huli sa hibog kan abo na suminabay sa paros.\nAlagad kun susumahon, sa latest bulletin kan Philvolcs, 75 na beses nagkaigwa nin lava collapse, 9 tremors, asin 4 lava fountains an Mayon sa nakalihis na 24 oras.\nKasubanggi, daeng patos an nagbulos kan nagbabagang lava na may kasabay na mga higanteng gapo an bulkang Mayon.\nSegun kay Solidum, 4 na beses na nagkaigwa nin lava fountain asin huli sa sobrang labnaw kan lava, makaskas na nakababa ini sagkod 2 kilometros na distansiya kan Miisi Channel kan banwaan nin Daraga.\nApwera digdi, abuton man sa sobra sarung kilometro an ibinaba kan lava pasiring sa Bonga gully kan Legazpi City.\nMiyentrastanto, dae pa masukol kan philvolcs an amount kan Sulfur Dioxide emmission o SO2 huli ta dae pa sinda nakakapag aerial survey dara kan raot nin panahon.\nSegun kay Solidum, babaluon ngonyan na aldaw kan saindang assesment team na magpalayog nin drone alagad kun dae, an mga available na instrumento na muna sa baba kan bulkan an gagamiton.\nNagtutubod an opisyal na halangkaw an content kan sulfur kan bulkan huli ta nagkokolor bughaw an nagbubugang aso sa puro kaini.\nSa ibong kan mga nanutarang aktibidad kan bulkan ngonyan na aldaw, nilinaw ni Solidum na wara pa man sindang nahihiling na indikasyon na dapat na ining itaas sa Alert Level 4.\nPara ilangkaw an alerto kaipuhan na makapagrecord nin halangkawon na sulfur dioxide content an Mayon asin makapagrehistro nin dire diretsong pagtanyog kan daga. (Vince Villar)\nPagtaas sa Alert level 4, wara pang indikasyon sa ibong kan sunod sunod na lava fountains, pyroclastic flows Reviewed by Bicol Standard Newspaper on Tuesday, January 16, 2018 Rating: 5


Tolong aldaw na Farmers Festival gigibohon sa DA Bikol\nPili, Camarines Sur - Bako lang panahon nin mga fiestahan sa barangay an bulan nin Mayo alagad tinawan halaga kan Departamento de Agricultura an bulan na ini komo Farmers Festival na nagtalaan nin actividades para sa mga paraoma asin parasira.\nTolong aldaw an gigibohon na tiangge sa laog kan laguerta kan DA Bikol sa San Agustin, Pili, CSur na mapuon sa Mayo 15- 17, 2017 asin an programa may titulong Pagdiriwang ng Buwan ng Magsasaka at Mangingisda asin an Tema ‘’Masaganang Agrikultura at Pangisdaan, Masaganang Bansa’’.\nMaheheling an mga lokal na produkto kan sektor nin paraoma arog kan gulayon, mga pantanum asin dakul pang iba na ipapabakal sa baratong presyo.\nSa Mayo 15 alas 9:00 nin aga iyo an pagbubukas kan ceremonia kan Farmers Festival 2017, alas 10:00 nin aga iyo an training on vegetable processing, magkakaigwa nin barangay food terminals asin organic farmers nganing i-display an saindang agri products durante sa tolong aldaw na tiangge.\nPara sa bulan na ini kan paraoma asin parasira, si Sekretaryo Manny Piñol pigdesignar an Regional\nAgriculture and Fishery Council na dapat tawan ninda nin prioridad an celebracion bilang pagmidmid sa sinambit na sektor na katuwang kan namamanuan asin gobierno.\nMagiging bukas sa publiko an laguerta kan DA Bikol nganing magbisita asin maheling an mga manlaen-laen na produkto asin makabakal nin gulayon, frutas asin dakul pang iba. (dpa)